text:
Ibi byatangajwe kuri uyu wa Kane, tariki 2 Kamena 2016 mu kiganiro n’abanyamakuru, ubwo Minisiteri y’Ubutegetsi bw’Igihugu (MINALOC) yashyiraga ahagaragara imibare yavuye mu gikorwa cyo kuvugurura ibyiciro by’ubudehe cyabaye muri 2015.
Umubare w’Abanyarwanda bashyizwe mu byiciro by’ubudehe uko ari bine, ni 10.382.558 babarizwa mu ngo 2.358.488.
Icyiciro cya mbere kigaragaramo abantu bakennye cyane, badafite inzu ndetse bakaba barya bigoranye kigizwe n’ingo 376.192 zirimo abaturage 1.480.167, bangana na 16% by’Abanyarwanda bose.
Icya kabiri kirimo abafite inzu cyangwa bashobora kuyikodesha ariko badafite umurimo uhoraho kigizwe n’ingo 703.461 zirimo abaturage 3.077.416. Icyiciro cya gatatu cy’abifashije kigizwe n’ingo 1.267.171 zigizwe n’abaturage 5.766.506 bangana na 53.7%, naho icya kane cy’abakire kikabamo ingo 11.664 zirimo abaturage 58.069 bingana na 0.5%.
Umunyamabanga wa Leta ushinzwe Imibereho Myiza muri MINALOC, Alvera Mukabaramba, avuga ko iyi mibare ifitiye Leta akamaro kanini kuko biyifasha mu igenamigambi, ari na ryo riyifasha gushyiraho gahunda ziteza imbere abacyugarijwe n’ubukene.
Yagize ati “Bituma tumenya uko abaturage babayeho mu gihugu cyose, uko ubukungu bwabo bwifashe, bigatuma hagenwa uko abakene babuvanwamo ndetse tukanakurikirana abateye intambwe ngo hatagira abava mu cyiciro barimo nk’icya gatatu cyangwa icya kane ngo basubire inyuma hatifuzwa.”
Akomeza avuga ko Leta ishishikajwe no kugabanya imibare y’Abanyarwanda bari mu cyiciro cya mbere, ari na yo mpamvu hari gahunda nyinshi zabagenewe.
Sibomana Said, Umuyobozi Wungirije mu Kigo cy’u Rwanda gishinzwe guteza imbere ibikorwa by’iterambere mu nzego z’ibanze (LODA), avuga ko hari gahunda nyinshi zashyizweho mu rwego rwo kugabanya ubusumbane bukabije hagati y’abakene n’abakire.
Ati “Abakene bakabije bafashwa binyujijwe muri gahunda za Leta zo kuzamura imibereho yabo zirimo VUP, Ubudehe, Girinka, Girubucuruzi na NEP Kora wigire, bikazatuma hari benshi bazava mu cyiciro cya mbere n’icya kabiri bajye mu cyisumbuye, bityo ikinyuranyo hagati y’abakennye n’abakize kigabanuke.”
Byagaragaye ko uturere twa Gisagara, Gicumbi, Burera, Nyamagabe, Nyamasheke, Ngororero, Karongi na Nyaruguru, ari two dufite umubare uri hejuru w’abakennye bikabije kuko bari hejuru ya 16%.
Ibyiciro by’ubudehe byashizweho bwa mbere muri 2002 aho byari bifite ibyiciro bitandatu, bivugururwa muri 2012 no muri 2015, aho byabaye bine kandi bitagira amazina.
Ibitekerezo ( 2 )
Leta ihemba amafaranga meshi abanyapilitike ikirengagiza ko abadafite akazi Ari beshi kandi nabandi badahemberwa imyanya ya politiki bakeneye guhahira hamwe nabo.
Turasaba leta y’ u Rwanda kwiga kukibazo cy’ imishahara igabanije nabi no gutanga akazi.
Abaturage bakennye nibeshi cyane kandi leta haribyo yakora bakagabanuka, urugero bagabanya urubyiruko rudafite akazi niburaho 85% mubize kaminuza yabaha akazi binyuze munzira za minimum wage policy.
Ndababwira kwihangira imirimo? Ahubwo abahembwe cyera bayihanga bagaha abatarahembwe akazi.ge ntunga agatoki leta kudashyiramo imbaraga zihagije.


c: text/html

text:
Urubyiruko rwa gikristu rukunze kwibaza niba na rwo rushobora kugira inshuti (girlfriend cyangwa boy friend) nyamara Pastor Kwizera Jean Baptiste, arugira inama yo kutijya muri bene ubu bucuti mu gihe cyose nta gahunda yo kurushinga rufite.
Aganira na UBUGINGO.COM, yagize ati “Ubusanzwe kugira inshuti ntabwo ari bibi. Ariko ikibazo, iyo nshuti yawe, ni nshuti ki? Ubundi inshuti ni umuntu ukugaragariza urukundo nyarwo. Kandi urukundo nyarwo nk’uko Ijambo ry’Imana ribivuga, ni urudafite icyo rushingiyeho. Nta mpamvu iba igaragara yo kurugira. Iyo rero wabonye impamvu yo gukunda umuntu, urwo si urukundo Bibiliya itubwira. Erega n’Imana ijya kudukunda ntacyo yaduciye: yadukunze tukiri n’abanyabyaha.”
Abajijwe niba urubyiruko rwa gikristu rutemerewe kugira bene ubwo bucuti, yasubije ati; “Mu rubyiruko rwa gikristu, ndumva bitakabaye bikwiriye nubwo hari imico imwe n’imwe bumva kugira inshuti kakiri kare biba ari byiza kugira ngo ubashe kumenya umuntu uzabana nawe mu gihe cy’ahazaza.” “Ku bataragira gahunda yo kurushinga, ntabwo bikwiriye ko umusore cyangwa inkumi yagize inshuti badahuje igitsina (Boy-friend cyangwa Girl-friend), kuko iyo byageze aho uba warenze imipaka: imipaka iturinda kugira icyaha twagwamo.”
Yashimangiye Ko Bibiliya na yo ubwayo ishyigikiye urukundo rwa kivandimwe. “Pawulo yandikiye Timoteyo ati ‘abagore bakuru ubahugure nka ba nyoko, n’abagore bakiri bato n’abakobwa ubahugure nka bashiki bawe, ufite umutima utunganye rwose.’ 2 Timoteyo 5:2 . Ariko si ko biri muri iki gihe. Ahubwo usanga uwo wita inshuti yawe, ni umwe mugirana igihe cy’umwiherero cyangwa umwihariko, ndetse rimwe na rimwe bikabashora mu busambanyi.”
Hari ubwo umuntu yicara mu rusengero, akigana abandi...

robotstxt: allowed

filter: keep


text:
Inzara ya Ruzagayura yatangiye ahagana mu Kwakira kw’i 1943. Yatewe n’amapfa yamaze imyaka ibiri. Ayo mapfa yatangiye muri Nzeli 1942, yongera kubaho nyuma gato y’itumba ryo mu 1943.
Inzara ya Ruzagayura yatangiye ahagana mu Kwakira kw’i 1943. Yatewe n’amapfa yamaze imyaka ibiri. Ayo mapfa yatangiye muri Nzeli 1942, yongera kubaho nyuma gato y’itumba ryo mu 1943.
Ruzagayura yatewe kandi n’igabanyuka ry’ibiribwa ryaturutse ku ndwara y’ibirayi bita «mildiou/mildew», ndetse no ku ndwara y’ibishyimbo bita «chortophila» no ku ndwara y’ibijumba bita «rhizoctonia/rhizoctonie». Nkuko bigaragara, izo ndwara zibasiye ibiribwa by’ibanze by’Abanyarwanda b’icyo gihe.
Inzara ya Ruzagayura yatangiye ahagana mu Kwakira kw’i 1943. Yatewe n’amapfa yamaze imyaka ibiri. Ayo mapfa yatangiye muri Nzeli 1942, yongera kubaho nyuma gato y’itumba ryo mu 1943.
Ruzagayura yatewe kandi n’igabanyuka ry’ibiribwa ryaturutse ku ndwara y’ibirayi bita «mildiou/mildew», ndetse no ku ndwara y’ibishyimbo bita «chortophila» no ku ndwara y’ibijumba bita «rhizoctonia/rhizoctonie». Nkuko bigaragara, izo ndwara zibasiye ibiribwa by’ibanze by’Abanyarwanda b’icyo gihe.
Inzara ya Ruzagayura yongerewe ubukana n’intambara ndetse n’uko icyo gihe Abanyarwanda bagombaga guha umusanzu Leta nkoloni y’Ababiligi yari ihanganye n’ingabo za Adolf Hitler mu ntambara ya kabiri y’isi yose (war effort/ effort de guerre). Uwo musanzu wari ugizwe n’ibiribwa n’amatungo.
Abanyarwanda batangaga inka, ibishyimbo, amasaka, amashaza byo kugaburira abasilikare b’abanyekongo ndetse n’abakozi bo mu birombe byo muri Congo.
Usibye ibiribwa n’amatungo, umusanzu w’Abanyarwanda muri iyo ntambara wari ugizwe n’imirimo y’agahato irimo guharura imihanda, kubumba amatafari, gutwara imizigo y’abakoloni, gukora mu birombe bya zahabu na coltan, guhinga ibireti (pyrethrum/pyrèthre) byakoreshwaga mu gutunganya umuti wica udukoko (insecticide).
Inzara ya Ruzagayura yiswe amazina menshi bitewe n’ubukana yagiye igaragaza mu turere dutandukanye tw’u Rwanda. Mu majyepfo yiswe Ruzagayura. Mu duce dutandukanye tw’uburasirazuba yiswe Rujukundi, Rwanyirarushenyi, Rwakinyebuye cyangwa se Rwakabetezi.
Mu majyaruguru, mu bice bya za Gisenyi na Ruhengeri yiswe Rudakangwimishanana, Rugaragazabadakekwa na Nyirahuku. Hagati mu gihugu ndetse n’amajyaruguru y’iburasirazuba, mu bice bya Byumba, iyo nzara yarizwi ka Matemane. Mu burengerazuba, muri territoire ya Kibuye, yiswe Gahoro.
Iyo nzara yagize ubukana bwinshi mu majyaruguru, mu burasirazuba no mu majyepfo y’igihugu. Mu bice bya Cyangugu niho honyine hatigeze hahura n’iyo nzara ku mpamvu z’ikirere cyayo. Ikindi, iyo ntara yari yegeranye na Congo Mbiligi ku buryo itari kugira ikibazo cyo kubura ibiribwa. Ahubwo yakiraga abantu bavuye mu zindi ntara nka Astrida cyangwa se Gisenyi.
Mu gihe cya Ruzagayura, uduce tw’imisozi ihanamye, uduce tw’ubutaka busharira, uduce turangwamo isuri nitwo twababaye cyane kurusha utundi. Muri utwo duce kimwe n’ahandi, abaturage barazahaye ku buryo benshi bamaraga iminsi 2 cyangwa se 3 batariye. Benshi inzara yarabicaga. Abaryaga, wasangaga barya inguri (imizi y’insina), imizi y’ibiti, amareberebe, umutsima uvuye mu ifu ya barakatsi (acacia) cyangwa se y’intembe y’insina. Iyo ndyo idasanzwe nta gushidikanya ko nayo yishe abantu benshi muri icyo gihe.
Abafite agatege barasuhukaga bakajya gushaka aho bakura ibiribwa cyangwa se aho bagurana ibikoresho byabo n’ibiribwa. Benshi wasangaga barananutse nkuko bigaragara ku mafoto y’icyo gihe. Babitaga ingarisi kubera uko babaga barashizemo. Izo « ngarisi » kimwe n’imirambo y’abitabye Imana biri mu bintu byaranze iyo nzara. Iyo mirambo yasangwaga hafi y’imihanda, mu mirima, mu mashyamba, ku nkengero z’inzuzi n’ahandi henshi.
Umuntu yakwibaza ati ese ni iki abayobozi b’abakoloni bakoze mu kuyirwanya ? Ese ni iki Umwami Mutara III Rudahigwa n’abatware bakoze mu kuyihashya ? Ese ni iki abamisiyoneri bakoze mu kuyirwanya ? Ese iyo nzara yagize izihe ngaruka ku banyarwanda ?
Ni mu gice gikurikira tuzabibagezaho ndetse tukabagezaho uburyo yarangiye!


text:
Rutsiro : Abafatanyabikorwa basabwe guharanira ko abagenerwabikorwa bava ku rwego rumwe bakazamuka ku rundi
Kuri uyu wa gatatu, tariki 6/3/2013 akarere ka Rutsiro kagiranye inama n’ihuriro ry’abafatanyabikorwa bo muri komisiyo yibanda ku bikorwa byo guteza imbere imibereho myiza y’abaturage, barebera hamwe ibimaze kugerwaho n’ibyo bakongeramo imbaraga kugira ngo bazafashe akarere kwesa neza imihigo y’umwaka wa 2012 – 2013.
Ubuyobozi bw’akarere bwasabye abo bafatanyabikorwa ko bagomba gutanga inkunga ariko bagafasha n’umugenerwabikorwa ari we mu turage guhindura imyumvire, akava mu cyiciro kimwe agana mu kindi cyiciro cy’iterambere.
Umunyamabanga w’ihuriro ry’abafatanyabikorwa mu karere ka Rutsiro, Padiri Ntirandekura Gilbert avuga ko bishimira ibimaze kugerwaho kandi bafite icyizere ko ko n’ibitaragerwaho bizagerwaho.
Yagize ati : “JADF yishimiye cyane ko akarere kateye intambwe igaragara mu bikorwa kiyemeje kugeza uyu munsi, n’ibitaragerwaho, igipimo gisigaye, ubona rwose ko muri aya mezi atatu cyangwa se ane asigaye bizaba byatunganyeâ€.
Umuyobozi wungirije ushinzwe imibereho myiza y’abaturage mu karere ka Rutsiro, madame Nyirabagurinzira Jacqueline yasabye abafatanyabikorwa ko bagomba gutanga inkunga ariko bagahindura n’imyumvire y’abagenerwabikorwa ku buryo batagomba guhora ku rwego rumwe, ahubwo ko bagomba kuzamura imyumvire no kuzamuka mu ntera bakarushaho gutera imbere.
Ati : “Dusaba ko rero bakomeza gubafasha abagenerwabikorwa babo guhindura imyumvire, kuko dukomeje kugendera ku muvuduko turiho ubungubu, n’ubundi nta terambere rirambye twagerahoâ€.
Benshi mu bafatanyabikorwa bavuze ko biteguye gushyikiriza amatungo imiryango itishoboye mu rwego rwo kuyifasha kwiteza imbere no kurwanya indwara zituruka ku mirire mibi.
Niyonsaba Patrick wari uhagarariye World Vision, umwe mu bafatanyabikorwa b’akarere ka Rutsiro, we yavuze ko World Vision izegera abaturage kugira ngo bafatanye cyane cyane mu kubashishikariza kwitabira serivisi zitangirwa kwa muganga zigamije kubungabunga ubuzima bw’umwana n’ubw’umubyeyi.
Abafatanyabikorwa b’akarere ka Rutsiro bagabanyije mu matsinda atatu bakoreramo ari yo yitwa amakomisiyo. Hari komisiyo y’imibereho myiza y’abaturage, komisiyo y’ubukungu na komisiyo y’ubutabera n’imiyoborere myiza.
Iyo nama yabaye yahuje abagize komisiyo y’imibereho myiza y’abaturage. Yasojwe buri mufatanyabikorwa agaragaje uruhare rwe na gahunda afite mu mezi ari imbere, kugira ngo barusheho guteza imbere imibereho myiza y’abatuye akarere ka Rutsiro. Iyo nama kandi yasanze nta kabuza ukwezi kwa gatandatu kuzagera ibyo abafatanyabikorwa biyemeje gufashamo akarere muri uyu mwaka w’imihigo wa 2012 – 2013 byaragezweho.


text:
Karongi : Urubyiruko rurasabwa kurangwa n’indangagaciro z’umuco Nyarwanda no kwiyubaha
Muri iki gihe u Rwanda rwitegura kwizihiza umunsi mukuru wo kwibohora usanzwe uba ku wa 4 Nyakanga, Ubuyobozi bw’Akarere ka Karongi buributsa urubyiruko ko ntawakubaka igihugu adafite ubuzima bwiza bityo More...
URUBYIRUKO RUFITE INSHINGANO YO KURINDA IBYAGEZWEHO
Urubyiruko rwari mu nteko rusange Nyagatare. Gufasha urubyiruko kwihangira imirimo hagamijwe ko rwiteza imbere niyo ntego akarere ka Nyagatare gafite. Gusa ariko narwo ngo rwiteguye gukomeza kubumbatira umutekano More...
Urubyiruko rurasabwa kubungabunga ibimaze kugerwaho mu myaka 20 ishize
Umuyobozi w’ingabo mu turere twa Karongi na Rutsiro, Lieutenant Colonel John Karega, arashishikariza urubyiruko kubumbatira umutekano w’iterambere igihugu kimaze kugeraho kugira ngo hatagira uzongera More...
Rutsiro : Inteko rusange y’urubyiruko yarebeye hamwe ibyagezweho n’ibiteganyijwe
Urubyiruko ruhagarariye urundi Inteko rusange y’Inama y’Igihugu y’urubyiruko mu karere ka Rutsiro yateranye tariki 30/06/2014, abayitabiriye barebera hamwe ibyagezweho muri uyu mwaka ushize More...
Huye: Hari byinshi urubyiruko rwishimira u Rwanda rwagezeho mu myaka 20 yo kwibohora
Abitabiriye inteko y’urubyiruko Mu byo urubyiruko rwo mu murenge wa Tumba ho mu Karere ka Huye rwishimira byagezweho mu myaka 20 yo kwibohora, harimo umutekano, kutavangura Abanyarwanda, n’ibindi bikorwa More...
Nyagatare: Ibiyobyabwenge bya miliyoni zisaga 4 nibyo byangijwe
Kuri uyu wa 11 Kamena, 2014 mu mudugudu wa Barija A akagali ka Barija umurenge wa Nyagatare hamenwe ibiyobyabwenge birimo inzoka ya Kanyanga n’izindi z’inkorano nka Muriture, izo mu mashashi ndetse More...


text:
Umukobwa uzatorwa azasimbura Miss Mutesi Jolly watowe muri Gashyantare 2016. Ijonjora ry’ibanze ryo gushakisha abemerewe kuziyamamaza ku rwego rw’igihugu rizaba kuwa14 Mutarama i Rubavu.
Umuyobozi wa Rwanda Inspiration Backup, Ishimwe Dieudonné yabwiye IGIHE ko iri rushanwa rigiye kuba uyu mwaka rizagaragaramo impinduka nziza zikomeye haba mu buryo bwo gutoranya abakobwa mu ntara enye n’Umujyi wa Kigali no mu buryo bwo gutanga ibihembo.
Ishimwe Dieudonné yavuze ko mu minsi ine ishize kwiyandikisha bitangiye hamaze kuboneka abakobwa barenga 60 bashaka guhatanira ikamba rya Nyampinga w’u Rwanda. Umujyi wa Kigali n’Intara y’Uburasirazuba ziri imbere mu kugira umubare munini w’abakobwa.
Yagize ati “Irushanwa rizatangirira i Rubavu ku itariki ya 14 Mutarama, abakobwa batangiye kwiyandikisha ari benshi, ntabwo nzi imibare neza nonaha ariko mperuka kureba barenga 60. Abo mu Mujyi wa Kigali n’Uburasirazuba nibo benshi, ni mu ntangiriro twizeye ko no mu zindi ntara bazaboneka benshi.”
Yavuze ko Nyampinga uzatorwa muri 2017 azahabwa ibihembo byihariye kurusha abandi batowe mu myaka yatambutse. Mu bihembo azagenerwa harimo imodoka nshya, umushara w’amafaranga 800,000 buri kwezi mu gihe cy’umwaka ndetse azahita ahabwa itike yo kuzahagararira u Rwanda mu irushanwa rya Nyampinga w’Isi wa 2017.
Miss Mutesi Jolly ufite ikamba rya Nyampinga w’u Rwanda ni we woherejwe guhagararira igihugu bwa mbere muri Miss World iherutse gusozwa i Washington mu Ukuboza 2016.
Yagize ati “Ku bihembo bisanzwe umukobwa agenerwa ni umushahara azajya ahembwa ungana n’amafaranga ibihumbi 800 mu gihe azamarana iri kamba, azanahabwa imodoka nshya nziza. Ikindi gikomeye ni uko agomba kuzahita ahabwa itike yo kujya muri Miss World.”
Umuyobozi wa Rwanda Inspiration Backup yahamije ko bahawe icyangombwa na Miss World kibemerera ko buri mwaka bazajya bohereza umukobwa uhagararira u Rwanda muri iri rushanwa rihuza abo ku migabane yose.
Ibigenderwaho kugira ngo umukobwa yemererwe kujya mu ijonjora:
1. Kuba ari Umunyarwandakazi
2. Kuba afite hagati y’imyaka 18-24
3. Kuba yararangije amashuri yisumbuye
4. Kuba avuga neza Ikinyarwanda n’urundi rurimi, hagati y’Icyongereza, Igifaransa n’Igiswahili
5. Kuba afite indeshyo ya sentimetero 170 kuzamura
6. Kuba apima ibiro hagati ya 45-70
7. Kuba atari yabyara
8. Kuba yiteguye kumara byibuze umwaka atuye mu Rwanda, igihe yatsinze
9. Kuba atiteguye gukora ubukwe mu gihe cy’umwaka yambaye ikamba
10. Kuba yiteguye guhagararira u Rwanda mu gihe bikenewe
11. Kuba yiteguye gukurikiza amategeko n’amabwiriza asanzwe agenga Nyampinga w’u Rwanda.
Ingengabihe y’uko irushanwa rizagenda
Ijonjora ry’abakobwa rizabera mu Ntara enye n’Umujyi wa Kigali hatoranywe 25 bazabonekamo 15 bazakora umwiherero mbere yo gutangaza Nyampinga w’u Rwanda. Irushanwa rizatangirira mu Mujyi wa Rubavu kuwa 14 Mutarama 2017 rizasozwe kuwa 25 Gashyantare 2017 mu birori bizabera kuri Expo Ground.
Miss Rwanda imaze imyaka itatu iterwa inkunga na Cogebanque ari nayo igenera Nyampinga umushara no kumugurira imodoka agendamo.


text:
sam.
29
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 12, 5-16)
Bavandimwe, 5turi benshi ariko tugize umubiri umwe muri Kristu, buri wese ku buryo bwe akabera abandi urugingo. 6Dufite ingabire zinyuranye bikurikije ineza twagiriwe. Uwahawe ingabire y’ubuhanuzi, ajye ahanura akurikije ukwemera ; 7uwahawe ingabire yo kwita ku bandi, abiteho ; uwahawe kwigisha, niyigishe; 8uwahawe gutera abandi inkunga, nayibatere. Utanga, atange nta kindi akurikiranye; uyobora, ayoborane umwete; utabara abatishoboye, nabafashe anezerwe.
9Urukundo rwanyu ruzire uburyarya. Ikibi kibashishe mugihunge, naho icyiza mukihambireho. 10Mukundane urukundo rwa kivandimwe, mushyire imbere icyahesha buri wese icyubahiro. 11Muragire umwete ntimukabe abanebwe, nimushishikare mube abagaragu ba Nyagasani. 12Mwishimire amizero mufite, mwiyumanganye mu magorwa, ntimugahweme gusenga. 13Musangire n’abatagatifujwe bakennye, muharanire gufata neza abashyitsi. 14Musabire umugisha ababatoteza, mubasabire umugisha aho kubavuma. 15Mwishimane n’abishimye, murirane n’abarira. 16aMuhuze imitima ; ntimukararikire ibibasumbye, ahubwo mwimenyereze ibiciye bugufi.
ZABURI (Zab 131 (130), 1, 2, 3)
Inyik/ Mana yanjye, tuza roho yanjye iruhande rwawe mu mahoro.
Uhoraho, umutima wanjye nta cyo wakwiratana,
n’amaso yanjye nta cyo arangamiye ;
nta bwo ndarikiye ubukuru,
cyangwa ibintu by’agatangaza bindenze.
Ahubwo umutima wanjye uratuje kandi uriyoroheje,
nk’umwana w’igitambambuga mu gituza cya nyina !
Israheli, wiringire Uhoraho,
kuva ubu n’iteka ryose !
IBANGONDIRIMBO RIBANZIRIZA IVANJILI (Lk 13, 29)
Alleluya Alleluya.
Guhera iburasirazuba kugeza iburengerazuba,
Imana iduhamagarira gukikiza ameza mu isangira ry’Ingoma yayo.
Alleluya.
IVANJILI
+ Luka (Lk 14, 15-24)
Muri icyo gihe, Yezu yari ku meza mu nzu y’umwe mu batware b’Abafarizayi. 15Umwe mu bo basangiraga ngo yumve amagambo ya Yezu, aramubwira ati « Hahirwa uzemererwa gufungirira mu Ngoma y’Imana ! » 16Nuko aramusubiza ati « Umuntu yateguye ibirori bikomeye, maze atumira abantu benshi ngo basangire. 17Igihe cyo gufungura kigeze, yohereza umugaragu we kubwira abatumiwe ngo “Nimuze, byose byatunganye.”
18Nuko bose batangira gushaka impamvu zo kubyangira. Uwa mbere aramubwira ati “Naguze umurima ngomba kujya kuwureba; umbabarire ntundenganye.” 19Undi na we ati “Naguze ibimasa cumi byo guhingisha, ubu ngiye kubigerageza ; umbabarire ntundenganye.” 20Naho undi ati “Narongoye, none simbonye uko nza.” 21Umugaragu agarutse abitekerereza shebuja. Nyir’urugo arabisha, abwira umugaragu we ati “Ihute, ujye mu materaniro no mu mayira y’umugi maze uzane abakene, ibirema, impumyi n’abacumbagira.” 22Umugaragu agaruka avuga ati “Shobuja, ibyo wategetse nabirangije, ariko haracyari umwanya.” 23Nyir’urugo abwira umugaragu we ati “Ongera ujye mu mayira yo mu cyaro no mu mihora, maze uhate abantu baze mu nzu yanjye bayuzure. 24Koko mbibabwire : nta n’umwe mu bari batumiwe uzakora ku biryo byanjye.”»


text:
Captain Simon Kabera nk’umuhanzi akomeje kwigarurira imitima ya benshi
Umuhanzi w’umunyarwanda, Captain Simoni Kabera usanzwe aririmba indirimbo zihimbaza Imana mu njyana ikunzwe na benshi ya Country, akomeje kwigarurira imitima y’abatari bake bitewe n’uburyo yicisha bugufi ugereranyije n’abandi bahanzi.
Inkuru dukesha isange.com ivuga ko rimwe mu mahurizo akomerera abahanzi batangiye kwiyumvamo akanyabugabo ari "Uguca Bugufi".
Kubona umuhanzi abasha gukurura abantu abazana mu rusengero cyangwa se mu birori runaka, bigaragaza imbaraga ziba zikubiye mu bihangano (...)
Umuhanzi w’umunyarwanda, Captain Simoni Kabera usanzwe aririmba
indirimbo zihimbaza Imana mu njyana ikunzwe na benshi ya Country,
akomeje kwigarurira imitima y’abatari bake bitewe n’uburyo yicisha
bugufi ugereranyije n’abandi bahanzi.
Inkuru dukesha isange.com ivuga ko rimwe mu mahurizo akomerera
abahanzi batangiye kwiyumvamo akanyabugabo ari "Uguca Bugufi".
Kubona umuhanzi abasha gukurura abantu abazana mu rusengero cyangwa se mu birori runaka, bigaragaza imbaraga ziba zikubiye mu bihangano bye
dore ko iyi akenshi usanga ari iturufu abahanzi bakunda kwitwaza
akenshi ugasanga barabaye imbonekarimwe.
Simon Kabera, ni umwe mu bahanzi bakuru, bakomeye kandi bubashywe. Uyu mugabo w’umugore n’abana babiri, Ni umwe mu bahanzi basoje amashuri makuru kandi unafite icyubahiro mu ngabo z’u Rwanda dore ko kuri ubu afite ipeti rya Captain.
Iyo umureba yinjiye mu nzu y’Imana usanga ibyo byose abyirengagije
ntibimubuze kuba nk’abandi basanzwe. Iyo kandi atumiwe mu giterane
runaka nta mananiza ashyira ku wamutumiye. Ibi usanga akenshi
binyuranye n’imwe mu myitwarire ya bamwe mu bahanzi bagenda bagaragaza iyo batumiwe cyangwa se bageze mu nzu y’Imana.
Kuba uyu muhanzi aca bugufi, usanga icyizere abantu bagiye batakariza
bamwe mu bahanzi bakomeye cyangwa se abakizamuka, cyose bakigarura
bakakimushyiraho bityo n’ibyo aririmba bigaherako bibakora ku mitima
koko.
Kugira ubuhamya bwiza ndetse no guca bugufi byari bikwiriye kuba
intwaro ya mbere yifashishwa n’umuhanzi cyangwa se umukozi w’Imana aho
ava akagera.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Karongi : Urubyiruko rurasabwa kurangwa n’indangagaciro z’umuco Nyarwanda no kwiyubaha
Muri iki gihe u Rwanda rwitegura kwizihiza umunsi mukuru wo kwibohora usanzwe uba ku wa 4 Nyakanga, Ubuyobozi bw’Akarere ka Karongi buributsa urubyiruko ko ntawakubaka igihugu adafite ubuzima bwiza bityo More...
URUBYIRUKO RUFITE INSHINGANO YO KURINDA IBYAGEZWEHO
Urubyiruko rwari mu nteko rusange Nyagatare. Gufasha urubyiruko kwihangira imirimo hagamijwe ko rwiteza imbere niyo ntego akarere ka Nyagatare gafite. Gusa ariko narwo ngo rwiteguye gukomeza kubumbatira umutekano More...
Urubyiruko rurasabwa kubungabunga ibimaze kugerwaho mu myaka 20 ishize
Umuyobozi w’ingabo mu turere twa Karongi na Rutsiro, Lieutenant Colonel John Karega, arashishikariza urubyiruko kubumbatira umutekano w’iterambere igihugu kimaze kugeraho kugira ngo hatagira uzongera More...
Rutsiro : Inteko rusange y’urubyiruko yarebeye hamwe ibyagezweho n’ibiteganyijwe
Urubyiruko ruhagarariye urundi Inteko rusange y’Inama y’Igihugu y’urubyiruko mu karere ka Rutsiro yateranye tariki 30/06/2014, abayitabiriye barebera hamwe ibyagezweho muri uyu mwaka ushize More...
Huye: Hari byinshi urubyiruko rwishimira u Rwanda rwagezeho mu myaka 20 yo kwibohora
Abitabiriye inteko y’urubyiruko Mu byo urubyiruko rwo mu murenge wa Tumba ho mu Karere ka Huye rwishimira byagezweho mu myaka 20 yo kwibohora, harimo umutekano, kutavangura Abanyarwanda, n’ibindi bikorwa More...


text:
Abaturage ba Karama barakangurirwa kwitabira SACCO
Ubwo yatangizwaga umurenge SACCO mu murenge wa Karama mu karere ka Huye, umunyamabanga wa leta ushinzwe ubwikorezi, Dr. Alexis Nzahabwanimana, yashishikarije abaturage b’uwo murenge kwitabira za SACCO kuko ari bumwe mu buryo bwo kwizigamira.
Dr. Nzahabwanimana yabasobanuriye akamaro k’umurenge SACCO muri aya magambo: “iyo utazigama ntushobora gutera imbere. Umurenge SACCO ni rwo rwego rw’imari rwegereye abaturage cyane, niyo mpamvu tugomba kurwitabira.”
Umuyobozi w’akarere ka Huye, Kayiranga Muzuka Eugene, yavuze ko ubuyobozi bukora ibishoboka byose ngo SACCO zitere imbere.
Uhagariye SACCO Tugere Heza y’umurenge wa Karama avuga ko hakiri inzitizi zirimo kubona ibikoresho bijyanye n’igihe, amashanyarazi ndetse n’inyubako.
Dr Nzahabwanimana yijeje abanyamuryango ba SACCO ya Karama ko ibibazo bafite bizagenda bikemuka uko ibihe bisimburana. Yababwiye ko izi koperative zitangiye vuba bityo zikaba zitarashinga imizi ku buryo buhagije.
Mu karere ka Huye buri murenge ufite SACCO yemewe na banki nkuru y’igihugu.
Mu Rwanda hose bari mu cyumweru cyahariwe kuzirikana ku kamaro ka SACCO cyatangiye tariki 31 ukwakira; kikaba zizarangira tariki ya 5 ugushyingo 2011.
Norbert Niyizurugero


text:
Carpaccio ni ubwoko bw’ibiryo bukomoka mu Butaliyani bikaba bikorwa muri fillet y’inyama cyangwa y’ifi bikaba ari bimwe mu biribwa bitera appetit.
Ibikoresho ku bantu 4:
Inyama y’iroti y’inka garama 500
Poivre noire 1 iseye
Basil
Teyi 1
Umunyu
Diyayi y’umweru ml 50
Vinaigre ya balsamic ml 35
Olive oil ml 80
Uko bikorwa:
Siga ku nyama divayi
Kata ibirungo ubishyire hamwe ubipfundikize umufuniko wa plastic
Shyira za nyama mu ruvange rw’ibirungo ubishyire muri frigo bikonje cyane
Bikuremo wongeremo olive oil utegure umutako (dressing) ukoresheje vinaigre ya -balsamic
Uko bakora dressing
Ibikoresho:
Ibibabi bya laitue 50 bikiri ibitoto
Fromage g 150
Utugati tureture tumeze nk’uduti ( grissini sticks) 8
Uko bikorwa:
Vanga laitue na vinaigre
Gabanya gabanya laitu ku masahani 4
Kata za nyama z’iroti mo uduce duto cyane utugabanye ku masahani
Taka buri sahani yose na fromage
Bigaburane na twa tugati buri sahani ushyireho 2
Imyororokere
Carpaccio y’iroti
Carpaccio ni ubwoko bw’ibiryo bukomoka mu Butaliyani bikaba bikorwa muri fillet y’inyama cyangwa y’ifi bikaba ari bimwe mu biribwa bitera appetit.
Labels: guteka, ifunguro ry'ingenzi, igikoni


text:
sinzibagirwa inseko nziza wansekeraga impano wampaga burimunsi eseburya twabaga arudehendabana wanyijeje ibitangaza wiyambika uruhu rwintama wacanye umuriro utazima ntacyumutima unshinja kuko naragukundaga byukuri gusa mfite amatsiko yokumenya icyo warugamije kuko wanzanye murukundo ubonye mpageze uransiga yamagambo asizumunyu wambwiraga yagiyehe ngaho mbwira ese warikiniraga sorry kubo byabayeho iyi ndirimbo ndayumva ndinjyenyine ikantera emotion nkarira yoh uuh icyababwira gusa ukuntu mbemera ngwiki icyakubwira yewe
Subscribe to: Post Comments (Atom)


text:
Urukundo nyarwo rugaragarira mu bikorwa. Imana yagaragaje urwo idukunda ubwo yatangaga Yesu Kristo Umwana wayo w’ikinege ngo abe incungu y’ibyaha byacu.
"Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho" (Yohana 3:16).
Dore zimwe mu mpano Yesu yaguhaye:
Impano y’ubuntu "Ariko umuntu wese muri twe yahawe ubuntu nk’uko urugero rw’impano Kristo ruri." (Abefeso 4:7). Gusa ubwo buntu tubwongeraho kwirinda kuko tutabuherewe gukora ibyaha ngo busage.
Impano y’agakiza no kwizera "Mwakijijwe n’ubuntu ku bwo kwizera, ntibyavuye kuri mwe ahubwo ni impano y’Imana." (Abefeso 2:8).
Impano yo gukiranuka "Kuko ubwo igicumuro cy’umwe cyateye ko urupfu rwimikwa n’umwe, ni na ko abahawe Ubuntu busesekaye n’impano yo gukiranuka bazarushaho kwimikanwa ubugingo n’umwe ari we Yesu Kristo" (Abaroma 5:17).
Impano y’amahoro "Mbasigiye amahoro, amahoro yanjye ndayabahaye. Icyakora simbaha nk’uko ab’isi batanga. Imitima yanyu ntihagarare kandi ntitinye." (Yohana 14:27). Impano y’ibyishimo "Ibyo mbibabwiriye kugira ngo umunezero wanjye ube muri mwe, kandi n’umunezero wanyu ube wuzuye" (Yohana 15:11).
Impano y’ijambo ry’Imana "kuko amagambo wampaye nayabahaye na bo bakayemera, bakamenya by’ukuri ko naturutse kuri wowe, bakizera kandi ko ari wowe wantumye. " (Yohana 17:8).
Impano y’ubwiza n’ubumwe "Nanjye mbahaye ubwiza wampaye, ngo babe umwe nk’uko natwe turi umwe. Jyewe mbemuri bon awe ube muri jye, ngo babe umwe rwose, ngo ab’isi bamenye ko ari wowe wantumye, ukabakunda nk’uko wankunze." (Yohana 17:22-23).
Impano y’Umwuka Wera "Petero arabasubiza ati “Nimwihane, umuntu wese muri mwe abatizwe mu izina rya Yesu Kristo ngo mubone kubabarirwa ibyaha byanyu, kandi namwe muzahabwe iyi mpano y’Umwuka Wera" (Ibyakozwe n’Intumwa 2:38).
Impano y’ubugingo buhoraho "kuko ibihembo by’ibyaha ari urupfu, ariko impano y’Imana ni ubugingo buhoraho muti Yesu Kristo Umwami wacu." (Abaroma 6:23).
Igitambo Yesu yatanze cyaduhesheje kuba abaragwa b’ubwami bw’ijuru, kandi izi mpano zose zavuzwe haruguru tuzifiteho umugabane nitwemera kwizera icyo gitambo.


text:
Muri iyi minsi, abayobozi b’amakoperative yo kubitsa no kugurizanya bari gucicikana kuri minisiteri y’ubutabera, bashaka noteri wa Leta.
Icyo bamushakira ahanini ni ukugira ngo bashobore kuzuza ibyangombwa basabwa na banki nkuru y’igihugu. Iyo banki yabahaye ku wa mbere tariki ya 31 Ugushyingo kugira ngo babe bujuje ibyangombwa basabwa, batabikora bagahagarikwa.
Nk’uko bisobanurwa na banki nkuru y’igihugu, amenshi muri ayo makoperative bita COOPEC (Cooperative d’Epargne et de Credit) yashinzwe mu gihe cy’akaduruvayo kakurikiye genocide yo muri 1994. Ba nyiri ayo makoperative bayashingaga nta mategeko bakurikije. Ubwo buryo bw’imikorere ngo bwari buteye impungenge ku mutekano w’amafaranga y’abakiriya.
Nk’uko ubuyobozi bwa banki nkuru y’igihugu bubivuga, imikorere y’ayo makoperative yari iteye inkeke, cyane cyane ko hari abashoboraga kuyihisha inyuma bagamije kwirira amafaranga y’abayabitsamo.
Ikindi kandi ni uko abanyamuryango na bo bashoboraga kuguza amafaranga ntibayishyure, kuko uburyo bwo gutanga amafaranga butakurikizaga amategeko.
Ayo makoperative kandi ahanini ngo akoresha abantu batabizobereyemo ibyo bigatuma badakurikiza amabwiriza agena imikorere y’amakoperative yo kubitsa no kugurizanya.
Indi mpungenge ni uko ba nyiri amakoperative bashobora kuyashinga bagamije kujya babona amafaranga yo gushora mu bucuruzi cyangwa mu bindi bikorwa byabo, cyane cyane ko abanyamuryango ahanini batita ku kumenya imicungira ya koperative babereye abanyamuryango.
Kubera ubwinshi bw’ayo makoperative, usanga ari gupiganirwa abakiriya, k’uburyo amenshi abizeza n’ibidashoboka. Bamwe mu bakiriya b’ayo makoperative ngo bayinjiyemo babwirwa ko iyo utanze amafaranga aya n’aya ushobora guhabwa inguzanyo iyakubye gatanu n’ibindi.
Bene abo bakiriya iyo bagezemo bakabura ibyo basezeranijwe, bahita bajya ahandi, ugasanga umukiriya umwe afite udutabo tw’amakoperative nk’ane cyangwa atanu atandukanye, ari ukugira ngo ashakishe abamuha amafaranga vuba.
Banki nkuru y’igihugu ubu yashyizeho amabwiriza agomba gukurikizwa kugira ngo ayo makoperative ashobore kubungabunga umutungo w’abanyamuryango bayo, ndetse na yo ashobore kugaruza inguzanyo atanga.
Ubu harabarurwa amakoperative agera ku 120. Cyakora ababikurikiranira hafi barasobanura ko menshi muri yo ashobora gufungwa kuko kuzuza ibyangombwa bisabwa bitazayorohera.
Bamwe mu bakiriya b’ayo makoperative baranasobanura ko amwe muri yo yaba yaratangiye kugira ibibazo byo guhomba n’ubwo ba nyirayo bo badashaka kubivuga.
Bamwe mu banyamabanki y’ubucuruzi nabo ariko ntibashimishijwe n’umubare munini w’ayo makoperative, kuko ngo yaba abatwara abakiriya. Gahunda ya Leta ariko yo ishyira imbere ikwirakwira ry’ayo makoperative mu gihugu cyose, kuko aribwo buryo bwo gukwirakwiza amafaranga mu giturage no kwigisha abaturage bo mu cyaro kumenya kubitsa no kuguza. Amabanki y'abaturage kugeza ubu ni yo menshi muri ayo makoperative.


text:
Kenya: Nyampinga w’abafite ubumuga bw’uruhu yahishuye ubuzima bushaririye yanyuzemo
Loise Lihanda wegukanye ikamba rya Nyampinga w’abafite ubumuga bw’uruhu muri Kenya avuga ko akivuka hari abifuje ko apfa kuko bamufataga nk’umuvumo w’umuryango.
Loise yegukanye iryo kamba ry’ubwiza, ryateguwe n’ishyirahamwe ryo muri Kenya riharanira uburenganzira bw’abantu bafite ubumuga bw’uruhu (Albinism Society of Kenya), tariki ya 21 Ukwakira 2016.
Uyu mukobwa ufite imyaka 20 y’amavuko, wiga muri kaminuza ibijyanye n’itagazamakuru, avuga ko sekuru ariwe wafashe iya mbere ashaka ko apfa ariko ngo nyina umubyara ntiyabyemeye.
Loise yatangarije igitangazamakuru Dail Mail ko yishimira urwego ugezeho nubwo yanyuze mu buzima buruhije.
Agira ati “Sogokuru yashatse ko mpfa kuko yatekerezaga ko ndi umuvumo. Iyo mama atamba iruhande ngo andinde sinari kuba nkiriho.”
Loise avuka mu muryango w’abana batanu. Niwe wenyine wavukanye ubumuga bw’uruhu. Avuga ko yakuze abantu batamwishimira.
Agira ati “Abantu barandebaga cyane batanyishimiye ariko abo tuvukana bambaye hafi bakandida abashaka kungirira nabi. Bakoraga kuburyo nticwa n’izuba.”
Akomeza avuga ko amaze kumenya ubwenge yahoraga afite ubwoba ko hari abashobora kumushimuta bakamwica bashaka bimwe mu bice by’umubiri we.
Hari abanyakenya batekereza ko bimwe mu bice by’abantu bafite ubumuga bw’uruhu, bikiza zimwe mu ndwara, bikirukana imyuka mibi bikanatuma abantu baba abakire.
Ibyo bituma hari bamwe mu baturage muri icyo gihugu bagurisha abo mu muryango wabo bafite ubumuga bw’uruhu.
Avuga ko aho yanyuraga bamufatag nk’imari ishyushye
Loise akomeza avuga ko hari ubwo yabaga yigendera abantu bamubona bagatangira kumugereranya n’ubukire cyangwa amafaranga.
Akomeza avuga ko ubwo bakuru be bari bagiye kubyara yagize ubwoba ko nabo bazabyara abana bafite ubumuga bw’uruhu. Ariko ngo yariruhukije abonye babyaye abana bafite uruhu rusanzwe.
Ikindi ngo ni uko abo mu muryango wa nyirakuru hari abavutse bafite ubumuga bw’uruhu. Ariko ngo yakuze asanga barapfuye bose.
Kureba ni cyo kibazo gikomeye abafite ubumuga bw’uruhu bagira. Loise avuga ko umuryango we wabonye ikibazo afite umugurira amadarubindi arinda imirasire y’izuba.
Usibye kuba Loise yiga muri kaminuza, ni n’umukorera bushake mu kigo kita ku bana bavukanye ubumuga bw’uruhu. Bamwe baba baratawe n’ababyeyi babo.
Agira ati “Bintera ubwoba kumva amateka yabo. Mbabwira ibyambayeho, uko sogokuru yashakaga ko mpfa.”
Kuki irushanwa ry’ubwiza ry’abafite ubumuga bw’uruhu?
Iryo rushanwa ry’ubwiza ry’abafite ubumuga bw’uruhu ryabereye muri Kenya, niryo rya mbere ribayeho ku isi .
Ryatangiye mu mpera za Nzeli 2016. Abahungu 10 n’abakobwa 10 nibwo bageze mu cyiciro gisoza. Loise niwe wegukanye ikamba rya Nyampinga naho Jarius Ongetta yegukana ikamba rya Rudasumbwa.
Abegukanye iryo kamba bazaba abambasaderi bavuganira abana bafite ubumuga bw’uruhu muri Kenya no mu bindi bihugu bigize umuryango w’Afurika y’Iburasirazuba (EAC) n’ahandi muri Afurika.
Ishyirahamwe ryateguye iryo rushanwa ritangaza ko rigamije kwereka abantu ko abafite ubumuga bw’uruhu ari abantu nk’abandi,bityo ko badakwiye kwamaganwa cyangwa gukumirwa.
Amafaranga bakuye muri iryo rushanwa azifashishwa mu guteza imbere imyigire y’abafite ubumuga bw’uruhu mu rwego rwo kubakingurira imiryango ku isoko ry’umurimo.
Ayo mafaranga kandi ngo azifashishwa mu kugura amavuta arinda akanagabanya ubukana bw’imirasire y’izuba ku ruhu, azahabwa abafite ubumuga bw’uruhu kuko babangamirwa cyane n’imirasire y’izuba. Ayo mavuta akaba arinda kanseri y’uruhu.
Iryo rushanwa kandi rigamije kugarurira icyizere abafite ubumuga bw’uruhu kuko ngo abenshi muri Kenya usanga barihebye.
Andi mafoto
Ibitekerezo ( 3 )
wow IBO bintu ni cool kbsa byetekana y’uko badahezwa ahubwo ari abantu nk’abandi anyway
Usibye gushimira uriya mudepite wo muri Kenya wagize kiriya gitekerezo, ndumva ntabasha kubona amagambo yo gushima no gushyigikira abagize ubutwari bwo kwitabira ririya rushanwa.
nibyiza.ark numvaganahanomuRwandaryaba.


text:
YALI ni gahunda igamije gufasha urubyiruko rwa Afurika kwishakamo ibisubizo no kongera ubumenyi ku bijyanye no kuba abayobozi beza b’ejo hazaza kandi bahangana n’ibibazo. Yatangijwe na Perezida wa Leta Zunze Ubumwe za Amerika, Barack Obama, mu 2010.
Buri mwaka urubyiruko ruturutse mu bihugu bitandukanye byo muri Afurika rumara ibyumweru bitandatu muri Amerika, aho rusura kaminuza zikomeye rukigishwa amasomo ajyanye n’ubushabitsi, kwihangira imirimo, imiyoborere n’ibindi.
Abitabiriye iyi gahunda izwi nka YALI Mandela Washington Fellowship bazagira amahirwe yo kuganira n’abayobozi bakomeye barimo na Perezida Obama ndetse no kubona inkunga ituma babasha kwagura ibikorwa byabo itangwa n’ikigega citera inkunga imishinga iciriritse.
Abemerewe kwiyandikisha ni abafite hagati y’imyaka 25 na 35 kandi bazi kuvuga no kwandika neza icyongereza. Kwiyandikisha bizarangira ku itariki 26 Ukwakira 2016, ku bindi bisobanuro wasura http://youngafricanleaders.state.gov
Icyo bamwe mu banyarwanda 15 bitabiriye YALI 2016 bungutse
Muragijimana Albert
Muragijimana Albert afite impamyabumenyi ya Kaminuza mu burezi mu bijyanye no kwihangira imirimo; afite n’uburambe bw’imyaka itanu mu burezi n’ubushabitsi akaba ari nawe wanditse uruhererekane rw’ibitabo byitwa "RWANDA NZIZA” bigamije guteza imbere ubukerarugendo mu Rwanda.
Muri gahunda ya Mandela Washington Fellowship yoherejwe muri Cambridge College aho yongerewe ubumenyi mu bijyanye n’imiyoborere, ubushabitsi no kwihangira imirimo, ibintu yafashe nk’intangiriro yo kwiga kwe.
Nyuma yo kwitabira iyi gahunda, Muragijimina yashinze ikigo Escalator Academy gitanga amahugurwa n’ubufasha ku bantu bose bifuza guhanga udushya, guhindura isi no kuzana impinduka nziza mu byo bakora.
Olivia Kaguliro Mulerwa
Mulerwa wari woherejwe muri Kaminuza ya Virginia, avuga ko byamufashije kumenya amateka y’igihugu cy’igihangange nka Amerika n’inzira cyanyuzwemo ngo bigerweho.
Ahamya ko amasomo ajyanye n’ubuvugizi, imiyoborere, gukurikirana no kugenzura ibikorwa yatumye inzozi ze zo gutanga umusanzu mu kongerera ubumenyi sosiyete sivile mu Rwanda zikura.
Jérôme Ndayambaje
Jérôme Ndayambaje ni umwalimu mu Ishuri ryisumbuye rya Saint Jean Murunda riherereye mu Karere ka Rutsiro, ni n’Umuyobozi Mukuru w’Umuryango udaharanira inyungu witwa Rwanda Family Initiative.
Ndayambaje woherejwe muri Kaminuza ya Minnesota aho yigishijwe amasomo atandukanye arimo imiyoborere, kwihangira imirimo, ubuzima n’ingufu; ahamya ko atakuyemo ubumenyi gusa ahubwo yanabashije gutembera, kubona ibintu bishya no kungurana ibitekerezo n’urubyiruko ruturutse mu bihugu 22 byo muri Afurika.
Lionel Mudandi Simbizi
Lionel Mudandi Simbizi afite uburambe bw’imyaka itandatu mu bijyanye n’isoko ry’imari n’imigabane kuri ubu akaba ari Umuyobozi w’Ikigo Konectors Limited gitanga inama ku bigo by’abanyamahanga byifuza gushora imari no gutangira gukorera mu Rwanda.
Mudandi woherejwe muri Kaminuza ya Rutgers, ahamya ko ibiganiro yagiranye na bagenzi baturutse mu bihugu 19 byatumye bagira igitekerezo cyo kwihuza bagashinga ikigo kizahangana n’ikibazo cy’ingufu z’amashanyarazi muri Afurika; Sosiyete ikomeye muri Amerika yemeye kuzashoramo imari.
Ahamya ko kandi wabaye umwanya mwiza wo kuratira bagenzi be u Rwanda abereka ibyo rwagezeho birimo guteza imbere abagore, urubyiruko n’uburezi bw’abakobwa.
Bahati Satir Omar
Bahati Satir Omar afite uburambe bw’imyaka icyenda mu bijyanye no guharanira uburenganzira bw’abafite ubumuga mu Rwanda no mu karere, yashinze ikigo Uwezo Youth Empowerment.Nawe afite ubumuga bwo kutabona.
Bahati woherejwe muri Portland State University aho yongerewe ubumenyi mu bijyanye n’imiyoberere niwe munyarwanda ufite ubumuga wabashije kwitabira gahunda ya YALI kuva yatangira.
Ashishikariza abandi kwiyandikisha muri iyi gahunda kuko bazakuramo ubumenyingiro buri ku rwego rwo hejuru buzageza u Rwanda na Afurika kure.
Teta Isibo
Teta Isibo washinze ikigo Inzuki Designs gikora ibijyanye n’imirimbo n’imitako nawe ni umwe mu banyarwanda 15 bitabiriye Mandela Washington Fellowship 2016.
Ahamya ko mu byumweru bitandatu yamaze muri Amerika aho yari yoherejwe muri Kaminuza ya Texas we na bagenzi be 24 baturutse mu bihugu 18 babashije kongera ubumenyi mu bijyanye no gukora ubucuruzi n’imiyoborere.
Teta avuga ko kandi wabaye umwanya wo kuganira hagati yabo bungurana ibitekerezo, bagirana inama ndetse babasha no kwigira ku bakora ibisa n’ibyabo muri Amerika.


text:
Iki kibazo bakigaragarije mu nama y’inteko rusange y’Umuryango ihuza abakozi bashinzwe imibereho myiza y’abaturage mu mirenge yose igize igihugu, ASOC, yabaye ku wa Gatandatu tariki 19 Ugushyingo 2016, yahujwe n’igikorwa cyo gutora abayobozi bawo.
Kubera ubwinshi bw’imirimo bafite harimo irebana na VUP, ijyanye n’imibereho myiza y’abaturage, kuboneza urubyaro, kurwanya malariya n’imirire mibi, ubwisungane mu kwivuza, gukumira ibiza n’ibindi, aba bayobozi bavuze ko bimwe bidakorwa nk’uko bikwiye.
Basabye ko bashyirirwaho umukozi ushinzwe ubuzima kugira ngo bafatanye mu bikorwa by’ubuzima.
Umunyamabanga wa Leta muri Minisiteri y’Ubutegetsi bw’Igihugu ushinzwe imibereho myiza no kurengera abaturage, Alvera Mukabaramba, yababwiye ko izo nshingano batazikora bonyine ngo bazishobore, abasaba gufatanya n’inzego zirimo n’Ibigo Nderabuzima.
Yakomeje ababwira ko mu gihe badafatanyije ntacyo bakora, anabizeza ko ibyo guhabwa abakozi babunganira bigiye kwigwaho harebwa uburyo baboneka.
Ati“Tuzicara turebe uko uwo mukozi yajyaho ariko mu gihe atarajyaho mugomba gukora. Ni gute ujya gukora ubukangurambaga bwa mituweli ugasiga umuntu ubishinzwe?"
Bimenyimana Pierre Celestin, watorewe kuyobora ASOC akaba akomoka mu Murenge wa Kaniga, mu Karere ka Gicumbi, avuga ko uwo mukozi uzaba ushinzwe ubuzima azabagabanyiriza inshingano bakoraga bonyine, bityo binihutishe ibikorwa byabo.
Yavuze kandi ko uyu muryango ayoboye uzabafasha gushyira mu bikorwa inshingano zabo binyuze mu kungurana ibitekerezo ku bibazo bahura na byo ndetse banafashanya mu kuzamura imibereho myiza yabo.
Umuryango ASOC watangiye gukora mu mpera za 2015, icyo gihe abanyamuryango bakaba barahuriraga kuri WhatsApp bagamije kurebera hamwe imbogamizi bahura na zo, gufashanya no guhana amakuru.


text:
Mika 1
Imana irakarira Abayuda kuko baramya ibigirwamana
1.Ijambo ryUwiteka ryaje kuri Mika, Umunyamoresheti, ku ngoma za Yotamu na Ahazi na Hezekiya abami bu Buyuda, ryibyo yeretswe byi Samariya ni Yerusalemu. 28.1--32.33 2.Nimwumve mwa moko yose mwe, nawe wa si we nibikurimo byose mutege amatwi, Umwami Yehova abashinje. Umwami ari mu rusengero rwe rwera, 3.kuko Uwiteka ahagurutse mu buturo bwe agiye kumanuka, atambagira aharengeye hose ho mu isi. 4.Imisozi izayengera munsi ye, nibikombe bizasaduka nkibishashara bishongeshwa numuriro, nkamazi atemba ku gacuri. 5.Ibyo byose byatewe nubugome bwa Yakobo nibyaha byinzu ya Isirayeli. Ubugome bwa Yakobo ni bugome ki? Mbese si Samariya? Ningoro ziri i Buyuda ni iziki? Si zo zi Yerusalemu? 6.Ni cyo gituma i Samariya nzahagira nkikiyorero cyo mu murima nkahantu ho gutera uruzabibu, kandi amabuye yaho nzayahirikira mu gikombe, nimfatiro zamazu yaho nzazitamurura. 7.Ibishushanyo byaho bibajwe byose bizamenagurwa, nindamu mbi zaho zose zizatwikwa numuriro, kandi ibigirwamana byaho byose nzabirimbura kuko yabirundanyije ari ingororano za maraya, kandi bizaba ari inyiturano yubusambanyi. 8.Ni cyo gituma nzarira mboroga nziyambura inkweto ngende nambaye ubusa, nzabwejura nkingunzu, mpuhume nkigihunyira. 9.Kuko ibikomere bye bitazakira ndetse byageze no kuri Yuda, bigera no ku irembo ryubwoko bwanjye i Yerusalemu. 10.Mwe kubyamamaza i Gati kandi mwe kurushya murira, i Betileyafura nigaraguye mu mukungugu. 11.Wa muturage wi Safiri we, genda ufite isoni wambaye nubusa, umuturage wi Zānani ntarahinguka. Imiborogo yi Beteseli izatuma udatabarwa na ho. 12.Kuko umuturage wi Maroti ategerezanya ibyiza umutima uhagaze, kuko ibibi byamanutse biterwa nUwiteka bikagera ku irembo ryi Yerusalemu. 13.Yewe muturage wi Lakishi, hambira igare ku ifarashi itebuka. Ni wowe wabanje gucumuza umukobwa wi Siyoni, kuko ari wowe wabonetsweho ibicumuro bya Isirayeli. 14.Ni cyo gituma uzaha i Moresheti yi Gati ituro ryo gusezera. Amazu ya Akizibu azabera abami ba Isirayeli ubushukanyi. 15.Nawe muturage wi Maresha we, nzakuzanira uwo kuguhindūra, ubwiza bwa Isirayeli buzagera no muri Adulamu. 16Iyogosheshe inkomborera, wimoze ku bwabana bawe wakundaga. Ni ukuri itere uruhara rusa numutwe winkongoro, kuko bakuvuyeho bajyanywe ari imbohe.
Uri gusoma Mika igice cya:


text:
Buri wese yifuza kuba iruhande rw’umuntu wamugirira akamaro, amufasha ndetse akamugira inama mu buryo butandukanye. Ni nayo mpamvu guhitamo inshuti bigomba gukoranwa ubushishozi n’ubusesenguzi mbere yo gufata umwanzuro ntakuka.
Twifashishije urubuga Elcrema twakusanyije ibintu icyenda biri mu ndangagaciro z’umugabo uhamye, wabera abandi icyitegererezo.
1. Umugabo nyawe yemera icyo azakora
Umugabo nyawe aba azi akamaro k’isezerano, niyo mpamvu akora uko ashoboye kose agasohoza icyo yiyemeje.
2. Umugabo nyawe aba azi agaciro ke
Ntabwo waba utazi agaciro kawe ngo witwe umugabo nyawe. Iyo wiyizi bituma umenya icyo ugomba gukora muri sosiyete waba ukikorera cyangwa ugikorera abandi ukamenya n’igihe ugomba kugikorera n’uburyo ubyitwaramo.
3. Umugabo nyawe ntabwo acogozwa n’ibibazo by’incamugongo
Umugabo nyawe ni wawundi udahunga ibibazo iyo byaje, ahubwo ashaka uburyo yahangana nabyo akabikemura.
4. Umugabo nyawe yita ku buzima bwe
Umugabo nyawe afata neza ubuzima bwe akabubungabunga , ntabwo akenera ubimubwiriza , azi ko ubuzima bwiza buri mu bimugira uwo ariwe.
5. Ni umuntu udacika intege
Gutsindwa ntibimuca intege ahubwo ni inzira imugeza ku ntsinzi, iyo atsinzwe arakomeza agahatana, akagerageza kugeza ageze ku cyo yifuzaga kugeraho, icyo nicyo kigaragaza ko ari umugabo nyawe.
6. Ntabwo aberaho kunenga abandi
Umuntu ukora amakosa agahora ayagereka ku bandi burya ntabwo aba ari umugabo nyawe. Ikigaragaza ko ari umugabo nyawe ni uko yemera amakosa yabaye kandi akayigiraho.
7. Ntabwo akunda gushimwa
Ntabwo umugabo nyawe akunda gushimwa ngo abe yakora ikintu kibangamye kugira ngo ashimwe n’itsinda runaka. Akora ikintu azi neza ko aricyo gikwiriye kandi akaba yakwirengera ingaruka zacyo igihe bibayeho.
8. Ntiyisuzuguza
Ntabwo umugabo nyawe yemera gusugurwa, aba azi neza uburenganzira bwe, akabuharanira, akamenya ibyo yemerewe n’ibyo atemerewe n’uburyo yabigeraho atanduranyije.
9. Umugabo nyawe agira imitekerereze yagutse
Ikizakubwira umugabo nyawe, ni uko uzasanga azi kureba kure, afite imitekerereze yagutse kandi azi gutanga inama. Abona ikintu hakiri kare agatangira kukigana ubushishozi.


text:
Ko iwacu ari mu ijuru ugeze he witegura gutaha. Ernest Rutagungira
Ntimuhagarike imitima yanyu, mwizere Imana nanjye munyizere. Mu rugo rwa Data harimo amazu menshi: iyaba adahari mba mbabwiye, kuko ngiye kubategurira ahanyu. Kandi ubwo ngiye kubategurira ahanyu, nzagaruka mbajyane iwanjye, ngo aho ndi namwe muzabeyo. Kandi aho njya, inzira murayizi. “Yohana 14: 1-4”
Ndabasuhuje mu izina rya Yesu kristo, amahoro y’Imana abe muri mwe. Uyu munsi turaganira ijambo ry’Imana twahaye umutwe ugira uti “Ko iwacu ari mu ijuru ugeze he witegura gutaha" .
Akaba ari ijambo rifitanye isano n’iriboneka mu rwandiko Pawulo yandikiye abafiripi 3:20-21 ahari amagambo agira ati “Naho twebweho iwacu ni mu ijuru, ni ho dutegereje Umukiza ko azava ari we Mwami Yesu Kristo, uzahindura uyu mubiri wo gucishwa bugufi kwacu akawushushanya n’umubiri w’ubwiza bwe, kuko afite imbaraga zo kumubashisha kwigandurira byose.
Nshuti muvandimwe usoma iyi nkuru, nta gushidikanya ijuru ririho kandi abakiranutsi bazaritaha, ubusanzwe umuntu avuka, agakura ndetse igihe cyagera agapfa, kubizera Imana twemera ko nyuma yo gupfa hari ubundi buzima, aho umuntu azahemberwa cyangwa agahanirwa ibyo yakoze akiri muzima, akaba ari nabyo Bibiriya igarukaho mu magambo ya Yesu ubwe agira ati “Dore ndaza vuba nzanye ingororano, kugira ngo ngororere umuntu wese ibikwiriye ibyo yakoze. “ibyahishuwe 21:12”.
Ubwo azaba aje azacira imanza abazima n’abari barapfuye, kandi amavi yose azamupfukamira Imana kuko byanditswe ngo “Uwiteka aravuga ati ‘Ndirahiye, amavi yose azampfukamira, kandi indimi zose zizavuga ishimwe ry’Imana.’ ”Nuko rero umuntu wese muri twe azimurikira ibyo yakoze imbere y’Imana “Abaroma 14:11”.
Ikibazo gikomeye cyane ni uko kuri uyu munsi, ni uko muri iri murika bikorwa, atari buri wese uzamubonera kunezerwa, kuko hari bamwe bazacirwaho iteka, abandi bahembwe, nyamara mubazahanwa ngo hari bamwe bazaba barahoze bitirirwa izina ry’Imana ariko bitewe no kutamaramaza bakorwe n’isoni nk’abandi nk’uko Yesu ubwe yabigarutseho, agira ati “Umuntu wese umbwira ati ‘Mwami, Mwami’, si we uzinjira mu bwami bwo mu ijuru, keretse ukora ibyo Data wo mu ijuru ashaka. Benshi bazambaza kuri uwo munsi bati ‘Mwami, Mwami, ntitwahanuraga mu izina ryawe, ntitwirukanaga abadayimoni mu izina ryawe, ntitwakoraga ibitangaza byinshi mu izina ryawe?’ Ni bwo nzaberurira nti ‘Sinigeze kubamenya, nimumve imbere mwa nkozi z’ibibi mwe.’ “Matayo 7: 21-23”.
Twibuke ko ubwo azaza atunguranye, Birasaba rero buri wese uri muri iyi nzira gutwarana agategura uwo munsi, kuko n’ubwo Pawulo yavuze ngo twebwe ho iwacu ni mu ijuru, si buri wese uzaritaha, ari twe ari n’aba cyera ku gihe cya Yohana Umubatiza, ubwami bwo mu ijuru butwaranirwa, ndetse intwarane zibugishamo imbaraga “Matayo11:12”.
Ernest RUTAGUNGIRA


text:
sam.
07
sept.
2013
ISOMO RYA MBERE
Igitabo cy’Ubuhanga (Buh 9,13-18)
13Ninde muntu washobora kumenya ubuhanga imigambi y’Imana? Ni nde washobora gusobanukirwa n’icyo Nyagasani ashaka? 14Ibitekerezo byacu abantu ntibifashe, bihora bihindagurika ntibigira ishingiro. 15Umubiri ushanguka uremerera roho, iryo hema ry’ibumba rikabangamira umutima uhorana inkeke. 16Turushywa no kumenya ibiri ku isi, ndetse n’ibyo dushoboye tubigeraho bituruhije, ariko se ninde wigeze atahura ibiri mu ijuru? 17Ninde kandi wajyaga kumenya ubushake bwawe, iyo wowe ubwawe udatanga Ubuhanga, n’aho uri mu ijuru ngo wohereze Umwuka wawe mutagatifu? 18Nguko uko ibitekerezo by’abatuye isi byagorowe, abantu batozwa kumenya ibigushimisha, Ubuhanga bubakiza butyo.
ZABURI (Zab 90 (89),3-4,5-6,12-13,14.17ab)
Inyik/ Nyagasani watubereye ikiramiro,
Kuva mu gisekuruza kujya mu kindi
Abantu ubasubiza mu mukungugu,
Kuko wavuze uti « bene muntu nimusubire iyo mwavuye ! »
Mu maso yawe imyaka igihumbi ni nk’umunsi w’ejo hahise,
Ni nk’isaha imwe y’ijoro.
Ubuzima bwa muntu ubukuraho nk’ibitotsi,
Bishira mu gitondo nk’icyatsi ;
Mu gitondo kirarabya, ururabyo rugakura,
nimugoroba rukarabirana, rugahunguka.
Utwumvishe ko iminsi yacu ibaze,
Bityo tuzagire umutima ushishoza.
Uhoraho, tugarukire ! Uzaturakarira na ryari ?
Babarira abagaragu bawe.
Utugwirize ineza yawe kuva mu gitondo,
kugira ngo duhimbarwe iminsi yose y’ubugingo bwacu.
Nyagasani Mana yacu, utugaragarize ubugwaneza bwawe,
ukomeze imirimo y’amaboko yacu.
ISOMO RYA KABIRI
Ibaruwa Mutagatifu Pawulo Intumwa yandikiye Filemoni (Filem 9b-10.12-17)
Nkoramutima yanjye, 9jyewe Pawulo w’umusaza, nkubitiyeho no kuba ndi imfungwa kubera Yezu Kristu ubu ngubu, 10ndagutakambira kubera umwana wanjye nabyariye mu buroko, Onezimi uwo nguwo. 12Ubu ndamukugaruriye, we nkoramutima yanjye. 13Nashakaga kumugumana hafi yanjye kugira ngo ajye amfasha mu kigwi cyawe, muri ubu buroko nafungiwemo mporwa Inkuru Nziza. 14Ariko ntacyo nashatse gukora utabyemeye, kugira ngo icyo gikorwa cyiza kitakubera agahato, ahubwo gituruke ku bwende bwawe. 15Kandi wenda wamubuze igihe gito none arakugarukiye, kugira ngo uzamuhorane iteka. 16Uzasanga atakiri umucakara ahubwo atambutse umucakara, usange ari umuvandimwe wawe ukunda: jyeweho niko amereye rwose, nawe niko azakumerera ndetse arusheho, ari mu maso y’abantu, ari no mu maso ya Nyagasani. 17Niba rero wemera ko ndi incuti yawe, uramwakire nk’uko wanyakira.
IBANGONDIRIMBO RIBANZIRIZA IVANJILI (Zab 119 (118),135)
Alleluya Alleluya
Nyagasani, utubengeranisheho uruhanga rwawe,
kandi utwigishe amategeko yawe.
Alleluya
IVANJILI
+ Luka 14,25-33
Muri icyo gihe, 25Yezu yari ashagawe n’abantu benshi. Arahindukira arababwira ati 26“Umuntu waza ansanga atabanje guhara se na nyina, umugore n’abana be, abavandimwe na bashiki be ndetse n’ubuzima bwe bwite, uwo nguwo ntashobora kuba umwigishwa wanjye. 27Kandi umuntu wese udaheka umusaraba we ngo ankurikire, ntashobora kuba umwigishwa wanjye. 28Mbese ni nde muri mwe washaka kubaka umunara, ntabanze kwicara ngo arebe ibyo azawutangaho, kandi ngo amenye niba afite ibizawuzuza? 29Aba yanga ko yatangira kubaka agasanga adashobora kuzuza, maze abazamubona bakamuseka bavuga ngo 30Dore umuntu watangiye kubaka, akananirwa no kuzuza! 31Cyangwa se ninde mwami waba agiye kurwanya undi mwami, ntabanze kwicara ngo yibaze ko niba afite ingabo ibihumbi icumi, yashobora kurwanya uza kumutera afite ibihumbi makumyabiri? 32Abonye bitamushobokeye yamutumaho akiri kure, akamusaba ko babana mu mahoro. 33Nuko rero utazahara ibyo atunze byose, ntashobora kuba umwigishwa wanjye.”


text:
“Nimuze tujye inama”, ni ko Uwiteka avuga, “Naho ibyaha byanyu byatukura nk’umuhemba birahinduka umweru bise na shelegi, naho byatukura tukutuku birahinduka nk’ubwoya bw’intama bwera.Nimwemera mukumvira muzarya ibyiza byo mu gihugu. Yesaya 1:18-19
Hari abantu bafata Imana nk’igisimba giteye ubwoba ku buryo bumva badashobora kubona uko bayivuga cyangwa uko bakorana nayo, bakayifata nk’idashobora kugira imbabazi, ariko Ijambo ryayo rivuga ko ikunda abantu cyane, ndetse ko iba ishaka ko umuntu yayegera bakajya inama. Urumva agaciro ufite imbere y’Imana?
Mu bigo bikomeye umujyanama aba ari umuntu ukomeye, kandi kugirirwa ikizere cyo kuba mu mwanya wo kujya inama biterwa n’agaciro uba ufite imbere yabo baba bakeneye ko mwakwegerana mukungurana inama, Imana nayo yitaye ku gaciro kawe ishaka ko mwajya inama muri byose. Ishaka kugira ngo mujye inama uko wanesha ibyaha nuko wakwakira imbabazi zayo ukabona kwakira umugisha yakugeneye.
Ku Mana nta munyabyaha ruharwa ubaho itabasha kubabarira. Niba wajyaga wibeshya ko ibyaha byawe biri mu rwego rwo hejuru ngo Imana itanarebaho uribeshya cyane kuko utarusha kimwe mu bisambo byabambwe hamwe na Yesu, kirangije kisabira kubabarirwa mbere yo gupfa maze Yesu aramubwira ngo UYU MUNSI turaba turi kumwe mu ijuru.
Iki gisambo cyari cyakoze amahano arenze. None wowe wibwira ko uri hejuru y’uwaciriwe urwo gupfa? Byaba se bitumariye iki kwibikaho ibyaha imyaka ni imyaka? UMVA Imana yiteguye guca bugufi mukajya inama ngo ugire itangiriro rishya maze urye imbuto nziza zo mu gihugu.


text:
Kuwa mbere biba ari umunsi wihariye utangira icyumweru bikaba busaba ko umuntu aba agomba kugerageza akirinda ibyatuma agaragara neza kuri uwo munsi harimo kwita ku myambaro y’uwo munsi.
Ipantalo n’agakoti bya ensemble ni imyambaro wakambara kuwa mbere ukayanyurana umucyo kandi bikazagufasha no gukora neza mu minsi yose y’icyumweru kuko uba watangiye neza kuwa mbere.
Ushobora gushyiraho inkweto ndende cyangwa se ugashyiraho ingufi ariko bigaragara neza iyo ari ndende niyo zitaba ndende cyane.
Ensemble zo kuwa mbere
Kuwa mbere biba ari umunsi wihariye utangira icyumweru bikaba busaba ko umuntu aba agomba kugerageza akirinda ibyatuma agaragara neza kuri uwo munsi harimo kwita ku myambaro y’uwo munsi.
Labels: kwambara


text:
Ng’uyu Akingeneye Andre wifuza guhindurirwa amazina akitwa Saidi Swalehe Rajabu
KIGALI, kuwa 22/06/2016
Uwitwa AKINGENEYE Andre ubarizwa mu mudugudu wa GISORO akagali ka MUNANIRA, umurenge wa GISHYITA, akarere ka KARONGI, mu ntara y’IBURENGERAZUBA, yasabye kwemererwa guhindura amazina ye AKINGENEYE Andre, akitwa SAIDI SWALEHE RAJABU mu irangamimerere ye.
Icyo yasabye ni ugusimbuza amazina ye AKINGENEYE Andre amazina SAIDI SWALEHE RAJABU bityo akitwa SAIDI SWALEHE RAJABU mu irangamimerere ye.
Impamvu atanga n’uko izina AKINGENEYE yumva ari izina ry’abakobwa, bikamutera ipfunwe ryo kurivuga;
Indi mpamvu n’uko yavuye mu idini rya gikirisitu, akaba ubu ari umuyoboke w’idini rya ISILAMU aho yafashe amazina ajyanye no kwemera kwe.
Akaba asaba kwemererwa binyuze mu nzira zemewe n’amategeko guhindura amazina ye AKINGENEYE Andre akayasimbuza SAIDI SWALEHE RAJABU bityo akitwa SAIDI SWALEHE RAJABU mu gitabo cy’irangamimerere kirimo inyandiko ye y’ivuka
Nk’uko biteganywa n’ingingo ya 68 y’itegeko No:4o:42/1988 ryo kuwa 27/10/1988 rishyiraho interuro y’ibanze n’igitabo cya mbere cy’urwunge rw’amategeko mbonezamubano.


text:
Imyiteguro y’igiterane cy’isabukuru ya Korari Jehova-Niss-ADEPR Cyahafi irarimbanije
Korari Jehova-Niss ikorera umurimo w’Imana mu itorero rya ADEPR-Paruwasi ya Nyarugenge ku mudugudu wa Cyahafi, ikomeje imyiteguro y’igiterane kizaberamo umuhango wo kwizihiza isabukuru y’imyaka 20 imaze itangiye gukora umurimo w’Imana.
Iki giterane kizatangira ku mugoroba wo kuri uyu wa gatandatu tariki 21/11/2015 ku isaha ya sa cyenda gisozwe ku cyumweru tariki 22/11/2015 ari nabwo hazaba umuhango nyirizina wo kwizihiza iyo sabukuru, igikorwa cyatumiwemo inzego zitandukanye z’itorero, abaririmbye muri iyi Korari mu myaka yatambutse ndetse n’ishuti zayo, aho bazafatanyiriza hamwe gushima Imana kubw’intambwe ishimishije iyo Korari imaze gutera nyuma y’imyaka 20.
Korari Jehovah-Niss ADEPR-Cyahafi
Muri iki giterane kandi hazagaragaramo abakozi b’Imana batandukanye bazafatanya na Korari Jehova-Niss guhimbaza Imana barimo Simon Kabera, Korari Sauni ikorera umurimo w’Imana kuri uwo mudugudu ndetse n’abigisha ari bo Jean Paul ( ADEPR-Rugando) ndetse na Pastor Desire Habyarimana.
Korari Jehova-Niss yatangiye umurimo w’Imana mu mwaka w’1995 itangiwe n’umuririmbyi witwa Mukanyandwi Anne Marie, ikaba yaragiye yaguka kuburyo ubu ifite abaririmbyi bagera kuri 90, ifite Alubumu imwe y’amajwi n’amashusho, kuri ubu bakaba barimo gutegura indi nshyashya bazashyira ku mugaragaro mu minsi iri imbere.


text:
Uwizera n’utizera bafitanye mugabane ki?
“Ntimwifatanye n’abatizera mudahwanye. Mbese gukiranuka no gukiranirwa byafatanya bite? Cyangwa umucyo n’umwijima byabana bite? Kandi Kristo ahuriye he na baali: cyangwa uwizera n’utizera bafitanye mugabane ki? 2 Abakorinto 6:14
Hari itandukaniro hagati y’umuntu wakiriye Yesu nk’Umwami n’Umukiza we n’undi muntu utarakira Yesu. Ikigeretse kuri ibyo, uwakiriye Yesu bamwita umwana w’umucyo , mu gihe umuntu udafite Yesu bamwita umwana w’umwijima bitewe n’imirimo y’umwijima imuranga.
Bibiliya ijya itubwira ngo ntabajyana batasezeranye kandi ibi byiciro bibiri ( uwizera n’utizera) iyo biri kumwe, byanze bikunze hagomba kuba igifite imbaraga. Hari umugani uvuga ngo “ Mbwira abo mubana, inshuti zawe , ndakubwira icyo uricyo” .Yesu adusure
Bibiliya irambwira ngo Efurayimu yivanze n’abanyamahanga bamumaramo imbaraga. Hari igihe igice cy’umwijima aricyo kigira imbaraga, bityo igice cyitwaga ko ari icy’umucyo kigasigara kitakigaragara kuko cyamizwe. Imana itugirire neza.
Si uko tuzimuka ngo tuve mu isi , suko tuzatura ahantu hacu ha twenyine, ariko warukwiriye kugenzura neza ibibahuza nuko witwara iyo muri kumwe n’abatizera mudahwanye. Ese muhurira he ,muhurira ku biki! ni mu bucuruzi, ni mu mutwe wa politike runaka, ni mu mupira w’amaguru, ….. ese iyo muri kumwe, haganza iby’umucyo, cyangwa haganza iby’umwijima!
“Ntimwifatanye n’abatizera mudahwanye. Mbese gukiranuka no gukiranirwa byafatanya bite? Cyangwa umucyo n’umwijima byabana bite? Kandi Kristo ahuriye he na baali: cyangwa uwizera n’utizera bafitanye mugabane ki?”
Ibaze nawe ikintu bibiliya yatinzeho gutya! hari igihe umuntu aba yari muzima, ariko yazifatanya , cyangwa yagira inshuti mbi , akazajya gukebuka nawe yarabaye nabi.
Hamwe n’iri jambo, ongera usubize amaso inyuma wigenzure niba koko wariyizeraga nk’umuntu wakiriye Yesu nk’Umwami n’Umukiza we! Usurwa n’abantu bameze gute, bo mu kihe kiciro! Muhuzwa n’ibiki! Ese haganza iki ! Ni iby’Imana cyangwa n’ibikumaramo imbaraga ugasigara uri igisenzegeri! Wari uziko hari ikiciro runaka uhura nacyo, ugasigara utinya no guhamya ko uri umukristo ahubwo ugasigara ari wowe ushakisha uburyo wabereka ko nawe nta kibazo wakora nk’ibyabo, kugirango batakwita injiji, batavuga ko wasigaye inyuma!
Umuririmbyi umwe araririmba ngo “Jya ugenda witonze kuko utwaye amabanga y’Imana” Imana ishimwe
Igihe kimwe nkiri muto, nigeze kwibona ndi mu itsinda ry’abantu baribukore umunsi wo gusezeranaho, kandi nagombaga kuhaba kuko hari mu kazi kandi hari akazi bari banshinze, mu kanya gato abantu baba batangiye kunywa inzoga, mu kandi kanya baba bashyizemo umuziki ushyushye w’inzayirwa n’izindi, mu kandi kanya haba haje umuntu kumpagurutsa ngo tubyinane! Uyu muntu aje kumpagurutsa, nananiwe kumusobanurira uwondiwe, cyangwa se kumubwira ko nkijijwe, maze ndibwira mu mutima wanjye nti “ Ese kubyina gusa bitwaye iki” maze ndahaguruka ndabyina . Naje gusobanukirwa nyuma ikibazo niteye, wamuntu atangiye kumbwira ko ashaka ko nza no kumuraza. Ndashima Imana yandinze uwo munsi, ariko nahise niga n’isomo ry’ukuntu abanyamahanga, utirinze, bakumaramo imbaraga, ukazashiduka warakoze ibyaha utigeze uteganya mu buzima bwawe.
Mwuka Wera abasobanurire.
Alice


text:
CIMERWA yateguye isiganwa rigamije kurwanya impanuka zo mu muhanda
CIMERWA yateguye isiganwa ku maguru rigamije gukangurira abantu imikoreshereze myiza y’umuhanda hagamijwe kurwanya impanuka zo mu mihanda rizaba taliki ya 07 Gicurasi 2016.
Mu rwego rwo guteza imbere imikoreshereze myiza y’umuhanda mu karere ka Rusizi ndetse no mu gihugu hose, uruganda nyarwanda rukora SIma rwateguye isiganwa ku maguru bise Cimerun, isiganwa riteganijwe kuzabera mu karere ka Rusizi ku wa gatandatu taliki ya 07/05/2016.
Iri siganwa ryo kuri uyu wa Gatandatu rizaba rigizwe n’ibyiciro bikurikira: ibilometero bitanu ku bana bafite guhera ku myaka icyenda no hejuru yaho gato, ndetse n’ibilometero icumi ku bafite hejuru y’imyaka 15, rikazabera ku Mashyuza, mu murenge wa Muganza, guhera saa Moya zaa mugitondo kugeza saa Sita z’amanywa.
Bizaba ari ku nshuro ya mbere uru ruganda nyarwanda rukora sima rukoresha iri siganwa ryo kwishimisha mu nyungu z’abaturage, bikaba ari mu rwego rw’icyumweru kidasanzwe cyo gukora ubukangurambaga ku mikoreshereze myiza y’umuhanda hagamijwe kurwanya impanuka zo mu mihanda ya Rusizi, ndetse n’iyo mu gihugu muri rusange cyatangiye taili ya 30 Mata kuzageza kuya 07 Gicurasi 2016.


text:
Babitangaje ubwo basozaga iryo torero bari bamazemo icyumweru, tariki ya 24 Ukuboza 2016.
Abatojwe bahamya ko muri iryo torero bigiyemo byinshi bizabafasha gukosora amakosa bajyaga bakora mu kazi kabo; nkuko Dusabe Josephine abisobanura.
Agira ati “Bigiye kudufasha guhindura byinshi mu buvuzi mu bijyanye no gutanga serivise ku batugana, hari igihe twashyiragamo uburangare, tukirengagiza inshingano twahamagariwe.
Ariko tugiye kubikosora no mu nshingano twahawe harimo gufata neza abatugana, icyo kibazo twaricaye tukivugutira umuti dusanga tugomba gukosora.”
Batojwe ibintu bitandukanye ariko cyane cyane biganisha ku gutanga serivisi nziza, zijyanye kandi n’indangagaciro z’umuco nyarwanda. Ibyo byose rero bahamagarirwa kubishyira mu bikorwa; nkuko Muzungu Gerald umuyobozi w’Akarere ka Kirehe abisobanura.
Ati “Muzaharanire ubuzima buzira umuze nk’intwaro yo kubaka u Rwanda n’iterambere rya Afurika, mukangurire abaturage kwirindwa indwara no kuzikumira mugarurira icyizere abafite ibibazo by’ubuzima.
Itorero ryabaye umwanya wo gusobanukirwa neza indangagaciro z’ikwiye kuranga umukozi ukora muri serivise z’ubuvuzi no kuzanzamura ireme ry’ubuvuzi.
Mukorera hamwe, mukorera no ku gihe, amasomo mwafatiye aha ntabwo akwiye kuba amasigaracyicaro, Abanyarwanda babategerejeho impinduka.”
Gakuru Jean de Dieu, umutahira w’intore i Kirehe avuga ko izo ntore zatojwe no guca ubugwari ziyemeza kuba nkore bandebereho.
Intore z’Impeshakurama zabanjirijwe n’abashingwangerero, ba mutima w’urugo, Imbonezamihigo, Indemyabigwi, Intore zo ku isonga, Intagamburuzwa, Imbaturabukungu, Ingamburuzabukene n’ inkomezabigwi.
Hiongeraho imparanira kurusha, Indangamirwa, Imbangukiragutabara, impamyabigwi Intisukirwa, Indatabigwi, Inkwakuzi n’Imbanzabigwi mu gukumira ibyaha n’izindi.


text:
Mar 14, 2016 Adolphe Mitali Andi makuru 0
Nubwo Prezida Kagame akunda gushishikariza abaturage gukoresha uburenganzira bwabo bakabaza ababayobora ibyerekeranye n’ibyo babakorera, bagatanga ibitekerezo, ndetse bakaba banenga ibitagendaneza, ubwo burenganzira kugeza ubu usanga batabukoresha mu rugero ruhagije.
Mu kiganiro nagiranye na bamwe mu baturage bo muri Gicumbi, mu murenge wa Manyagiro, nababajije impamvu bavugira mu makabari gusa ibitagenda neza, akaba ariho banengera ubuyobozi, mbaha urugero rw’abaturage bo mu tundi turere bajya batelefona amaradiyo bavuga ibitagendaneza. Mu kunsubiza bamwe bambwiye ko ugize icyo ubaza, bamwe mu bayobozi bakumerera nabi.
Nababajije niba bampa urugero rw’uwo byabayeho, ntibagira uwo bambwira, cyokora ngo hari umusore umwe warenganyijwe n’umuyobozi yabajije ikibazo kuri radiyo akoresheje Telefone. Ikigaragara nuko mu byukuri nta toteza rigaragara rikorerwa uwaba yabajije, ahubwo wagira ngo ni umuco uri mu bantu, n’ ubwoba mbona ko bwaba bufite inkomoko ku miyoborere yagiye ibaho mu mateka y’igihugu, aho umuyobozi yifataga kandi agafatwa nk’akamana, nk’ umuntu udashobora kuvuguruzwa, ugomba gutinywa n’abo ayobora. Mu baturage ariko naho hakaba wa muco wo kwanga kwiteranya, wo gukoma mu mashyi, no “kwanga kwiteranya”. Ubuyobozi rero buracyafite akazi ko kwigisha.
Ubwo nakomye urusyo reka nkome n’ingasire.
Nubwo abaturage bafite uriya muco wo kutavugira ku mugaragaro, bakanenga abayobozi bihishe, abayobozi nabo bafite uruhare mu gutuma haba umuco w’ikwirakwizwa ry’ibihuha, mu kutubahiriza inshingano bafite zo kugaragariza abagenerwa bikorwa ibyo babakorera, impamvu y’ibitagenda n’ibindi nkibyo, ahubwo ugasanga bakorera mu bwiko (Lack of transparency and accountability), akaba yaba n’impamvu yo kudashishikariza abaturage kubaza.(kudashishikariza abaturage kubaza, ngo amakosa yawe atajya ahagaragara)
Urugero rw’ibi mvuga nuko ubaza nk’umuturage impamvu yo kubura kw’amazi muri ako karere kandi hahora imishinga yo kuzamura amazi; impamvu yo kutishyurwa kw’abaturage bangirijwe ibyabo n’imishinga y’amashinyarazi, muri ibyo byose ugasanga nta muturage wakubwira impamvu ngo aguhe igisubizo, bigaragara neza ko abayobozi biryamira ntibageze ku baturage impamvu z’ibitagenda neza, ndetse wenda nta n’uruhare rubi abo bayobozi babigizemo; ahubwo ari wa muco wo kwicecekera, kudasabana ( manque de communication), n’abo uyobora, hari umuhora hagati y’aba bombi, nyamara rero umuyobozi ntamenye yuko aba yigirira nabi kudatanga amakuru kuko ibi aribyo bivamo ibihuha, ibi nabyo bikaba byanashyira amakosa kubatayafite. Ariko umuturage wamubwiye neza aho ibintu bipfira, waba ubonye umufasha mwiza(un partenaire responsable) mu iterambere umuteganyiriza, naho ubundi abaturage n’abayobozi bakorana basa nk’abahimana. Ibi ntaho byatugeza.
Nibikosorwe, kuko kubyubahiriza ari umusingi w’iterambere.
MITALI Adolphe
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Haranira kugira umutima unyuzwe, uzunguka
Icyakora koko kubaha Imana iyo gufatanije no kugira umutima unyuzwe kuvamo inyungu nyinshi 1Timoteyo 6:6
Mu buzima busanzwe umukristo wese aho ava akagera aba abizi neza ko kubaha Imana ari inshingano ye, nubwo hari ubwo adashobora kuzuza izo nshingano neza ariko aba abizi neza ko abitegetswe.
Umuntu ukunda uko bisa kose uramwubaha kandi Imana irenze kuba umuntu yo ni umuremyi wa byose niyo mpamvu ikwiriye icyubahiro cyose.
Kuyubaha rero ni ikintu gikomeye ariko kandi iyo gifatanijweho n’uyu mutima unyuzwe bigira inyungu nyinshi kurushaho.
Iyo witegereje intambara nyinshi ziba mu isi inyinshi zishimgiye ku kutanyurwa, kuko buri wese aba yifuza gutera indi ntambwe mu by’ubu buzima rimwe na rimwe bigatuma ishyari rizamuka rigatera bamwe kugiririra nabi abandi. Ikintu gitangaje ni uko usanga abashaka iby’abandi ni abafite bashaka ni iby’abafite duke, mbese ibifi binini bikunze kugira umwete wo kumira uduto Ariko Bibiliya yatubwiye ngo wubaha Imana ugateranyaho kunyurwa mu mutima wawe, nta kabuza urunguka.
Akenshi Imana tuyizi ko ari Imana ikora ibitangaza, Imana ifite imbaraga n’ibindi byinshi bitewe nuko buri wese yayibonye, ariko uyu mutima unyuzwe iyo umuntu atawufite ntashobora na gato kubona imirimo y’Imana.
Ntashobora guhereza agaciro iby’imbaraga Imana yakoze kuko aba yumva hari n’ibindi ashaka, yego kwifuza bihora mu mutima wa muntu, ariko kunyurwa ni iby’agaciro.
Ibyo simbivugiye yuko nakekaga, kuko uko ndi kose nize kunyurwa n’ibyo mfite. Abafiripi 4:11
Waba ufite byinshi cyangwa nta nabyo, waba ufite inenge cyangwa ntazo uko uri kose Imana nibyo yabonye ko bigukwiriye, igikwiririye ni ukwiga kunyurwa nabyo, ukishimira ibyo ufite, ukanyurwa nuko uri, ntakabuza uzagira inyungu nyinshi.
Hari igihe usanga umuntu ahora aganya kandi wenda ugasanga nta n’impamvu ikwiriye kumutera uwo mutima, hari n’ubwo Imana imukorera ibitangaza ntabihereze agaciro kubwa wa mutima uhoramo amaganya, ariko nukuri biradukwiriye nk’abakristo kugira umutima unyuzwe, ibyo dufite tukabishimira Imana kandi tukiga no kubibamo mu buryo buyihesha icyubahiro. Ntakabuza inyungu nyinshi tuzazibona.
Icyakora koko kubaha Imana iyo gufatanije no kugira umutima unyuzwe kuvamo inyungu nyinshi 1Timoteyo 6.6


text:
Ahubwo mubanze mushake ubwami bw’Imana no gukiranuka kwayo, ni bwo ibyo byose muzabyongerwa - Matayo 6:33
Ushobora kuba uri ku musozo w’ibyo warimo ukora. Wari ufite inzu uri kubaka ugeze ku musozo; Uri umunyeshuri ugiye kurangiza kaminuza n’ ibindi . Nta kabuza abantu benshi muvugana bazakwegera kenshi bakubaza icyo uteganya gukora nyuma yo gusoza ibyo urimo. Uzabasubiza iki?
Inama ya mbere ni uko watuza ugashyira ubwenge ku murongo; Ukibuka ko ibyo ukora n’ibyo ubasha kugeraho byose atari ku bwawe ahubwo ushobozwa byose na Kristo Yesu. Banza umenye icyo Imana ishaka ko ukora nyuma yo gusoza ibyo urimo. Imana yakuremye, izi n’uko uzabaho kose. Izi imbaraga zawe , izi ibyo wibwira n’ibyo utekereza. Ariko ikiruta byose Imana iragukunda kandi izi ibyakugirira umumaro mu gihe cya hafi ndetse n’igihe cyose usigaje ku isi.
Kuki udashaka kumenya icyo Imana ishaka? Bibiliya igira iti “Erega nzi ibyo nibwira nzabagirira! Ni amahoro si bibi, kugira ngo mbareme umutima w’ibyo muzabona hanyuma. Ni ko Uwiteka avuga” Yeremiya 29:11
Wifuza gusobanukirwa uko wabasha kumenya iby’Imana ishaka, inzira ni imwe kandi ntigoye ni ugutera intambwe ugana kuri Yesu Kristo , ukamuha ikaze nk’Umwami n’umukiza wawe.Nukora ibi, uzatunga utunganirwe kuko azajya akugira inama y’ibyo ukwiye gukora mu buzima bwawe.
Ujye usenga Imana uyisaba kukuyobora, ugerageza gukora ibyo ushoboye , bitari ibyo abandi bagusaba gukora kandi ugishe na bagenzi bawe inama z’ubwenge n’ibitekerezo bizima . Muri byose ujye wiringira Imana kandi uyizere , izagufungurira imiryango igana ku migisha ya kugeneye kandi iguhe n’amahoro yo mu mutima.


text:
UBURENGERAZUBA: Hari icyizere ko abahinzi n’aborozi bagiye gutinyuka kugana amabanki
Jabo Paul, S.E Intara y’Iburengerazuba we asanga abahinzi bishyize hamwe ari bwo barushaho kugira imbaraga Abahinzi n’aborozi bo mu Ntara y’Iburengerazuba baravuga ko bagiye gutinyuka bagakorana n’amabanki baka inguzanyo, kugira ngo barusheho gukora ubuhinzi n’ubworozi biri mu rwego rw’umwuga. Ibi ariko ngo bizashoboka impande zombi ni zirushaho kugirana ubufatanye, dore ko kugeza ubu hakiri kwitana ba mwana hagati y’amabanki cyangwa... Read More
Rwanda | Kamonyi: new strategies put in place for preventing poverty
Members of ‘Ubutabera bwunga’ cooperative in Mugina sector in Kamonyi district decided to give their agriculture production as the collateral security in the bank to obtain credit instead of selling their produce on low price during the harvest time. Members of the cooperative that cultivates maize in Kavunja swamp were trained by a project that promotes agricultural production in Kamonyi district (SAK) on storage and giving their production... Read More
Rwanda | Kamonyi: Aho kotsa imyaka basigaye batanga ingwate y’umusaruro ngo babone inguzanyo
Abanyamuryango ba Koperative “Ubutabera bwunga” yo mu murenge wa Mugina, akarere ka Kamonyi, bahisemo gutanga umusaruro wabo ho ingwate mu kigo cy’imari, aho kugurisha imyaka ya bo ku giciro gito mu gihe cy’isarura, aho umusaruro uba ari mwinshi ku isoko. Iyo koperative ihinga ibigori mu gishanga cya Kavunja, yahawe amahugurwa n’umushinga ugamije kongera umusaruro w’ubuhinzi mu karere ka Kamonyi (SAK); ku bijyanye no guhunika imyaka no... Read More


text:
Wakwibaza uti ese ibyo bihuriye he? U Rwanda ni igihugu gifite umuco wihariye kandi abanyarwanda bari bafiye uburyo babayeho bemera kandi bakubahiriza ibiturutse i Bwami, niyo mpamvu n’abami b’u Rwanda bagombaga kuba abantu baboneye kandi koko bagaragaza indangagaciro zo kuyobora igihugu cyane cyane mu gufata imyanzuro ifitiye inyungu rubanda nyamwinshi.
Ibyo kutanywa urwagwa ku bami bo mu Rwanda byakomotse kuri Yuhi III Mazimpaka wabaye umwami wa 22 w’u Rwanda, uyu mwami yajyaga agira amakaburo (niko bita ibisazi by’abakomeye) muri ayo makaburo aza kwica umuhungu we Musingwa yakundaga cyane amwica ari ku manywa y’ihangu agira ngo ni umujura.
Aho agaruriye akenge dore ko ayo makaburo yazaga ari uko asomye ku rwagwa ababazwa cyane n’uko yiyiciye umuhungu we ahita aca iteka ko nta mwami uzongera kunywa urwagwa. Iyo niyo nkomoko y’uko nta mwami w’u Rwanda mu bakurikiyeho wanywaga urwagwa. Uyu Musigwa kandi yamukurijeho igisigo cyitwa. «Singikunda ukundi: Nkunda ibyo nkuze ntibinkundire; aho kunkunda birankuka bikajya i Kamagoma gukungika iyo kure; Gukunda ikitagukunda ni imvura igwa mu ishyamba.»
Ngaho ahaturutse ukutanywa urwagwa ku bami b’i Rwanda, ni mu gihe urwagwa rwanyobwaga n’abagabo benshi mu Rwanda rwo hambere.


text:
ven.
01
juin
2012
IS0MO RYA MBERE
Igitabo cy’Ivugururamategeko (Ivug 5, 12-15)
Ku musozi wa Sinayi Imana itanga iri tegeko iti 12«Urajye wubahiriza umunsi w’isabato, uwegurire Imana nk’uko Uhoraho Imana yawe yabigutegetse. 13Uzakore imirimo yawe yose mu minsi itandatu, 14naho uwa karindwi ni isabato y’Uhoraho Imana yawe. Ntuzagire umurimo n’umwe ukora: ari wowe, ari umuhungu wawe, ari umukobwa wawe, ari umugaragu wawe, ari umuja wawe, ari ikimasa cyawe, ari indogobe yawe, ari irindi tungo ryawe iryo ari ryo ryose, ari n’umusuhuke waje iwanyu, kugira ngo umugaragu wawe n’umuja wawe na bo baruhuke nkawe. 15Ujye wibuka ko wari umucakara mu gihugu cya Misiri, maze Uhoraho Imana yawe akagukuzayo imbaraga n’umurego by’ukuboko kwe : ngicyo igituma Uhoraho Imana yawe yagutegetse kubahiriza umunsi w’isabato.»
ZABURI (Zab 81 (80),3-4, 5-6ab, 6c-8a, 10-11b)
Inyik/ Nimuze tuvugirize impundu Uhoraho, we mbaraga zacu.
Ngaho nimuririmbe, muvuze ishako,
mucurange inanga ijyane n’iningiri.
Nimuvuze impanda ku mboneko y’ukwezi,
no ku nzora yako, umunsi wacu w’ibirori.
Iryo ni itegeko muri Israheli
Ryishyiriweho n’Imana ya Yakobo.
Itegeko yashinze inzu ya Yozefu,
igihe yibasiye igihugu cya Misiri
Ndumva imvugo idasanzwe
«Urutugu rwe naruruhuye umuzigo,
n’ibiganza bye birekura agatebo!
Igihe untakambiye uri mu kaga ndagutabara.
Iwawe ntihakabe imana yindi,
ntugapfukamire imana y’imvamahanga!
Ndi Uhoraho Imana yawe,
yakuvanye mu gihugu cya Misiri!»
ISOMO RYA KABIRI
Ibaruwa ya kabiri Mutagatifu Pawulo Intumwa yandikiye Abanyakorinti (2 Kor4, 6-11)
Bavandimwe, 6Imana yivugiye iti «Urumuri nirwakire mu mwijima», ni Yo ubwayo yamurikiye mu mitima yacu ngo tumenye ikuzo ryayo ribengerana ku ruhanga rwa Kristu. 7Ariko uwo mukiro tuwutwaye mu tubindi tumeneka ubusa, bigatuma bose babona ko ubwo bubasha buhanitse buturuka ku Mana, aho kutwitirirwa. 8Baraduhutaza hirya no hino ariko ntidutembagara; turagirijwe ariko tugatambuka ; 9turaburagizwa ariko ntidushyikirwa; twatuwe hasi ariko ntiduheranwa. 10Igihe cyose tugendana imibabaro y’urupfu rwa Kristu, kugira ngo n’ubuzima bwe bwigaragaze mu mubiri wacu. 11N’Ubwo turi bazima bwose duhora tugabizwa urupfu duhorwa Yezu, kugira ngo ubugingo bwe bugaragarire muri iyi mibiri yacu y’impfabusa.
IBANGONDIRIMBO RIBANZIRIZA IVANJILl (2 Kor 3, 6.17)
Alleluya Alleluya.
Roho w’Imana atanga ubuzima,
kandi aho Roho wa Nyagasani ari ni ho haba ubwisanzure.
Alleluya.
IVANJILI
+ Mariko (Mk 2,23-28 ; 3,1-6)
23Umunsi umwe ku isabato Yezu anyura mu mirima y’ingano, abigishwa be batangira kugenda bazimamfuza. 24Abafarizayi ni ko kumubwira bati «Dore re! Kuki bakora ibibujijwe ku isabato?» 25Arabasubiza ati «Ntimwasomye uko Dawudi yabigenjeje, igihe ashonje akabura uko agira, we n’abo bari kumwe? 26N’uko yinjiye mu Ngoro y’lmana mu gihe cy’Abiyatari umuherezabitambo mukuru, akarya imigati y’umumuriko atashoboraga kurya kuko yari igenewe abaherezabitambo bonyine, kandi akayihaho n’abari kumwe na we?» 27Nuko Yezu arababwira ati «Isabato ibereyeho umuntu, nta bwo ari umuntu ubereyeho isabato! 28Ni cyo gituma Umwana w’umuntu agenga ndetse n’isabato!»
3,1 Nuko yongera kwinjira mu isengero, maze ahasanga umuntu wari ufite ikiganza cyumiranye. 2Ubwo bagenzuraga Yezu ngo barebe ko amukiza ku munsi w’isabato, bagira ngo babone icyo bamurega. 3Nuko abwira uwo muntu wari ufite ikiganza cyumiranye ati «Haguruka uze hano hagati!» 4Maze arababwira ati «Ni iki cyemewe ku munsi w’isabato, ari ukugira neza cyangwa ari ukugira nabi? Ari ugukiza umuntu cyangwa se kumwica?» Nyamara bo baraceceka. 5Nuko abararanganyamo amaso arakaye, ashavujwe n’imitima yabo yanangiye. Ni ko kubwira uwo muntu ati «Rambura ikiganza cyawe.» Nuko arakirambura kirakira. 6Abafarizayi basohotse, baherako bajya inama n’Abaherodiyani yo gushaka uko bamwicisha.


text:
Rwanda : BDF yatangiye gahunda yo gutera inkunga za sacco
Kuri uyu wa 26 Ukwakira,2012 BDF, ni ukuvuga ikigega cya Leta gishinzwe guteza imbere ishoramari, yagiranye inama n’abayobozi ba za Sacco zo mu Mirenge imwe n’imwe yo mu Turere twa Nyamasheke, Karongi, Nyamagabe, Gisagara, Nyaruguru na Ruhango. Icyari kigamijwe kwari ukurebera hamwe uko bakorana kugira ngo iki kigega kizabahe amafaranga yo kwifashisha mu gutanga inguzanyo.
Nk’uko abahagarariye iki kigega babigaragaje, ngo ubundi cyashyizweho na Leta y’u Rwanda kugira ngo kijye gitangira ingwate abifuza gushora imari nyamara badafite ingwate yo kugaragariza amabanki, mu gihe imishinga yabo ari ingirakamaro. Abashaka gushora imari rero bashyikiriza imishinga banki zabo, zabona nta ngwate ihagije bafite zikaba ari zo zandikira iki kigega zigisaba kwishingira aba bashoramari.
Gahunda nshyashya yo kugenera za sacco amafaranga yo kuzifasha mu gutanga inguzanyo, bise refinancing mu rurimi rw’icyongereza, igiye gutangirira muri ziriya Sacco eshatu eshatu zo mu Turere 6 two mu Rwanda twagaragaye nk’aho ari two tukiri hasi mu iterambere, ugereranyije n’utundi.
Izi Sacco nizimara gutanga ibya ngombwa zisabwa n’iki kigega, kizaziha amafaranga angana na 20% y’umutungo wose wazo cyangwa 80% y’imari shingiro. BDF yari yifuje ko mu kwishyura, za Sacco zajya zitanga inyungu ya 15%, hatabariwemo ubukererwe, amafaranga yo kwiga imishinga ndetse n’ayo kuyikurikirana.
Icyakora, abari mu nama bavuze ko iyi nyungu iri hejuru, ikaba irenze kure iya za Banki z’ubucuruzi, kuko nka BCR ibasaba 12% gusa. Bifuje rero ko BDF, nk’ikigega kigamije gufasha Abanyarwanda kwiteza imbere, na cyo cyakwaka inyungu ya 12% habariwemo amafaranga yo kwiga imishinga ndetse n’ayo kuyikurikirana.
Igihe izi sacco zizaba zamaze kuzuza ibya ngombwa zisabwa na BDF, iki kigega kizahita kiziha amafaranga bazaba bemeranyijweho, bakazajya bayishyura mu gihe kitarenze imyaka 3.
Aya mafaranga kandi ngo azagira akamaro cyane abanyamuryango ba za Sacco. Ntawiha Salomon, umucungamutungo wa Rugabano Sacco yo mu Murenge wa Rugabano, Akarere ka Karongi, ati “ubundi twajyaga tugenza buhoro igikorwa cyo gutanga inguzanyo kubera ko nta mafaranga ahagije yo gutanga twari dufite. Ubu tugiye kubyihutisha abashaka gushora imari babone amafaranga bifuza”.
Undi mucungamutungo ati “ku nzandiko 100 z’abasaba inguzanyo twabashaga kuziha nka 15 gusa. Kujonjora abo tuziha byatugoraga, hakaba n’abavuga ko dukoresha ikimenyane. Aya mafaranga tugiye kubona azatuma abanyamuryango bacu babasha gukora nk’uko babyifuza kandi natwe bizatuma batugirira icyizere. “
Iyi gahunda itangiye ni igerageza. Ku bw’ibyo, BDF yasabye za Sacco kuzajya zibagezaho ibibazo byose bahuye na byo bishobora gutuma batishyura. Nibigenda neza kandi, n’izindi Sacco zizagerwaho, biturutse ku bushobozi iki kigega kizaba gifite.
Ntabwo za Sacco zari zapangiye aya mafaranga zigiye guhabwa. Ni yo mpamvu Munyentwari Jean de Dieu ushinzwe iterambere rya za Sacco muri RCA (Ikigo cya Leta gishinzwe amakoperative), yasabye abari bitabiriye inama kwihutisha gahunda yo gusobanurira umumaro wayo abanyamuryango ndetse n’inama y’ubutegetsi, ari bo bagomba kwemeza ko koperative zabo ziyakira.
Munyentwari yunzemo agira ati “mubaye aba mbere mu kuzahabwa aya mafaranga. Bibahe ishyaka ryo kuba akabarore.”


text:
“Ariko kugira ngo tutababera igisitaza, jya ku nyanja ujugunyemo ururobo, ifi uri bubaze gufata uyende, uyasamure urasangamo sitateri uyijyane uyibahe ku bwanjye no ku bwawe” (Matayo 17:27).
Biragaragara ko Petero yari mu kibazo cyo kubura umusoro ariko kuko Yesu atabura uko abigenza amwereka uko akivamo umusoro ukaboneka.
Birashoboka ko nawe Yesu hari ibibazo yagukuyemo bikomeye ntiwari kuhikura iyo atagutabara. Yesu sinzi imigisha yaguhaye uko ingana ariko nagirango nkwibutse ko ibyo utunze byose ari ku bwa Yesu no ku bwawe.
Ibyo Imana yaguhaye kwari ukugira ngo ukorere Imana kandi n’ibibazo byawe bikemuke ariko abantu bamwe iyo bamaze kugira imigisha bakemura ibibazo byabo ntibibuka gukorera Imana. Ukwiye kubanza kwitanga wowe nk’ igitambo kizima gishimwa n’Imana hanyuma ubutunzi bwawe na bwo bugakorera Imana(Abaroma 12:1-2).
Umusore w’umutunzi yari yaritondeye amategeko ariko aje kuri Yesu amubwira ko yagenda akagurisha ibyo afite agafasha abakene, ahitamo kureka ubwami bw’Imana aho kugirango afashe abakene. Hari abantu bazabuzwa kujya mu ijuru n’ibyo bari barahawe n’Imana kuko byabananiye kubikiranukaho.
Yesu ntituzamubona agenda n’amaguru ariko umugabane we hari aho yatubwiye tuzawumushyirira. Muri Matayo 25:34-40, hagira hati: “Nari nshonje muramfungurira, nari mfite inyota mumpa icyo kunywa, nari umushyitsi murancumbikira, nari nambaye ubusa muranyambika nari ndwaye muransura nari mun zu y’ imbohe muza kundeba”.
Aho niho Yesu aba kandi dukwiye kumusanga; hari abazi ko umurimo w’ Imana ari ukugira izina ryiza mu itorero, kuba ikirangirire ariko imirimo y’ Imana iruzuye n’ubwo tutayikora.
Imana ikaguha akazi ukaba ukize ariko wajya gusenga ukavunjisha uduceri twa 5 ufite iza 5000 mu mufuka, ntube wafungurira umukene, ukagenda mu modoka wenyine, ukambara wenyine usengana n’abakene; utunze ku bwawe wibagiwe ku bwa Yesu.
Akenshi Imana iduha umugisha idukuye mu bibazo igira ngo iduhindure umuyoboro w’imigisha ngo igere ku bandi ariko kenshi turikubira; umuririmbyi ngo jye ubwanjye n’ibyo ntunze n’iby’uwo mucunguzi.
Nubikora ntuzakena kuko abigishwa babwiwe ko ntawasize ibye utazabishumbushwa inshuro 100. Mu gitabo cy’ibyakozwe n’Intumwa 4:34, intumwa zasangiraga ibyazo nta mukene wababagamo buri wese yahabwaga icyo akennye.
Imigisha usaba izamara iki mu bwami bw’Imana? Uzakorera iki Imana? Yesu ati: “Mubitse ubutunzi bwanyu aho butazaribwa n’ingese”.
Igituma abantu benshi batibuka gukorera Imana ni uko aho ubutunzi bw’umuntu buri n’umutima niho uba. Niba ubugingo bwawe buri muri Kristo Yesu ubwo no gukorera Imana bizakorohera.
Hari umutunzi umwe wibeshye ngo agiye kwagura ibigega bito yubake ibinini hanyuma abwira umutima we ngo tuza urye kuko nta kibazo uzagira. Iryo joro Imana iramubwira ngo ubugingo bwawe urabwatswe none ibyo wakoreye bizaba ibya nde? Kuko ubugingo bw’umuntu butava mu byinshi atunze.
Ariko Doruka yari azi ko gutanga bizana umugisha kuruta guhabwa, apfuye abapfakazi baramuririra arazuka kuko yakoreye Imana.
Mu gihe Koruneriyo yasengaga, Malaika yaramubwiye ngo gusenga n’ubuntu bwawe byazamutse biba urwibutso. Ubu amasengesho y’abantu benshi ni meza ariko abuzemo kugira ubuntu; nusenga wibuke imfubyi ndetse n’abakene muturanye. Imana izaguha umugisha niwiyiriza ubusa wibuke ko hari ababuraye ubibahe Imana izaguha umugisha, amen.


text:
Abaturage bo mu madini n’amatorero atandukanye bemeza ko basubirizwa mu masengesho baza kuvugira ku gasozi bita ‘Ndabirambiwe’ kari mu kagari ka Cyabararika umurenge wa Muhoza, akarere ka Musanze
Abahasengeye bose bemeza ko iyo umuntu afashe igihe akaza kuhasengera abishyize ku mutima abona ibisubizo.
Agasozi ka Ndabirambiwe kiswe iri zina kubera ko ngo iyo umuntu yumva ibibazo bimurenze (bimurambiye) akazamuka yagera mu mpinga yako ahantu hiherereye, akabwira Imana ibibazo bye ahava abonye ibisubizo dore ko ngo haba hari n’abanyempano basenga.
Nayituriki Theogene yagize ati “Aka gasozi benshi bakaboneraho ibisubizo bikomoka ku Mana, nk’ubu njye naturutse mu murenge wa Busogo, nari umusinzi nakubitaga umugore wanjye uko bwije. Maze umwaka mfata umwanya nkaza gusengera hano, nta muyobozi uhari, ariko hari uyobowe n’Imana wigisha ijambo ry’Imana, nyuma y’iryo jambo buri wese agenda akuramo igisubizo cy’ibibazo bye, maze umwaka rero naragaruye umutekano mu rugo iwanjye mbikomoye kuri aka gasozi ka Ndabirambiwe”.
Abaturutse kure y’aka gasozi, bagasimburanaho n’abagaturiye, kuko nabo birirwa mu mirimo, bayirangiza bakaza kuhasengera.
Umwe mu basore uvuga ko yari mu bayogoje umujyi wa Musanze apfumura amazu atandukanye yagize ati “Nahoze ndi umujura kabuhariwe, narebaga urugi rukinguye nkiba, nafatiwe kenshi mu ngo z’abandi mu busambanyi yemwe hari n’umugabo wari ugiye kuntemera mu nzu ye.”
Akomeza avuga ko yakoze ibibi byinshi birimo kwambura abagore amasakoshi yabo, no kunywa urumogi.
Ati “Nyuma y’ibyo byose maze amezi atandatu mbonye imigisha yo gucika kuri uwo muco wari warangize imbata kuko nari narananiranye muri byose, nafunzwe inshuro nyinshi mu bigo ngororamuco, yemwe n’Iwawa narahajyanywe. Numva aka gasozi gafite akamaro kuko kubera Imana narahahindukiye”.
Umwe mu bayobozi b’itorero waganiriye n’Imvaho Nshya, Pasiteri Ndabarinze Jean Bosco yavuze ko koko gusenga no kwizera bituma haba impinduka mu mibanire ya muntu na bagenzi be ko nta gushidikanya ko isengesho rihindura byose, ariko asaba abaturage gukora aho kwirwa mu masengesho igihe cyose.
Abaturage b’akagari ka Rugali, mu murenge wa Cyato, mu karere ka Nyamasheke, barashimira cyane Madamu Jeannette Kagame wubakiye abana babo urugo mbonezamikurire, ubu bakaba biga neza amashuri (...)
Ababyeyi, abarezi n’abanyeshuri bo muri TTC Mururu mu karere ka Rusizi, barasaba ko muri uyu mwaka w’amashuri hakorwa ibishoboka byose Laboratwari yabo imaze imyaka 10 yubakwa igatangira kubyazwa (...)
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Guhindura Itegeko-Nshinga ku nshuro ya kane byateye icyuho mu butegetsi bw’ubucamanza mu Rwanda. Iryo vugurura ryo kuwa 23 Ukuboza 2005 rirebana n’amahinduka ku mubare n’inyito by’imirenge, uturere n’intara. Intandaro y’icyo cyuho yaturutse ku bavoka bibukije ko gukomeza guca imanza nyuma yo kuvugurura itegeko nshinga binyuranyije n’itegeko nshinga.
Inteko ishinga amategeko ntiyagennye uko imanza zizacibwa mu gihe ububasa n’inyito by’inkiko bitaragendana no gukata igihugu bundi bushya. Ubu inkiko ziragendera ku itegeko ngenga ryo muri Mata 2004 rigendanye n’uturere n’intara byariho icyo gihe.
Umuyobozi w’urukiko rw’ikirenga, Mme Aloyiziya Cyanzayir,e yadutangarije ko bari mu mwiherero ngo barebe uko bakemura icyo kibazo. Umwanzuro uzatangazwa umwiherero urangiye.
Hagati aho abacamanza batashatse ko dutangaza amazina yabo batumenyesheje ko Urukiko rw’Ikirenga rwashatse ko baca imanza ku ngufu. Bemeza ko batabyemera kuko amabwiriza nk'ayo nay o yaba anyuranyije n’Itegeko-Nshinga.
Ababikurikiranira hafi bafite impungenge. Bamwe baribaza ukuntu ivugurura ry’itegeko nshinga ryanyuze mu nzego zitandukanye ntihagire na rumwe ruvumbura ko bishobora gutera icyuho nka kiriya.
Hari abemeza ko abadepite ari ba ndiyo bwana cyangwa se inkomamashyi, ngo kuko batabona umwanya wo gutekereza no kujya impaka ku mushinga w’itegeko ubashyikirijwe. Hari
n’abemeza ko igihugu kiyobowe n’agatsiko k’abantu bake batekereza ibigomba
gukorwa, iyo bagize icyo bibagirwa ntihagire ubibutsa.
Abandi bafite impungenge z’uko bazabyuka bagasanga itegeko nshinga batoye ryarahindutse ryose bakagira ngo ni inzozi, kubera ivugurura rya buri gihe.


text:
Minisitiri w’Intebe, Anastase Murekezi, yibukije abayobozi bakuru b’amashami mu nzego za Leta ko bafite inshingano yo gutanga serivisi nziza ku baturage, anashimangira ko bagomba gucunga neza ibya Leta kandi ntibatume ibintu bidafututse bibanyura imbere ngo bikomeze mu buyobozi bwo hejuru..
Kuri uyu wa 27 Ugushyingo 2016, ni bwo hashojwe itorero ry’abayobozi b’amashami mu nzego n’ibigo bya Leta na Za Minisiteri ryaberaga i Huye mu majyepfo y’u Rwanda.
Iri torero ryari rifite insanganyamatsiko(...)
Minisitiri w’Intebe, Anastase Murekezi, yibukije abayobozi bakuru b’amashami mu nzego za Leta ko bafite inshingano yo gutanga serivisi nziza ku baturage, anashimangira ko bagomba gucunga neza ibya Leta kandi ntibatume ibintu bidafututse bibanyura imbere ngo bikomeze mu buyobozi bwo hejuru..
Kuri uyu wa 27 Ugushyingo 2016, ni bwo hashojwe itorero ry’abayobozi b’amashami mu nzego n’ibigo bya Leta na Za Minisiteri ryaberaga i Huye mu majyepfo y’u Rwanda.
Iri torero ryari rifite insanganyamatsiko igira iti: “Gutanga Serivisi zishingiye ku Muturage ni Intego Duhuriyeho”
Minisitiri w’intebe Anstase Murekezi wasoje iri Torero ku mugaragaro, mu izina rya Guverinoma yibukije abitabiriye iri torero ko icyo Abanyarwanda babategerejeho ari ugushyira mu bikorwa, imihigo yose bahize.
Minisitiri w’intebe yabasabye kuba umusemburo w’igenamigambi rinoze kandi rigamije impinduka nziza ku Banyarwanda mu Cyerekezo cya 2050.
Minisitiri w’intebe Murekezi yagize ati: "Muzarangwe n’Umuco w’Imihigo, kwihuta mu kazi no Kunoza ibyo mukora, Gukunda Igihugu no Guharanira Ubumwe bw’Abanyarwanda, Muzarangwe no kwirinda ruswa, kugira ubupfura n’ubudakemwa mu mikorere no mu myitwarire yanyu aho muri hose mu kazi."
Aba bayobozi bibukujwe ko ari bo kiraro gikomeye gihuza Abayobozi Bakuru, abakozi, n’abaturage kandi ko ari bo batoranywamwo abayobozi bakuru maze basabwa kwirinda kurya ruswa no gutekinika biranga bamwe mu bayobozi bataye indangagaciro z’intore.
Murekezi yababwiye ati:"Nta Ntore irebera, nta Ntore itekinika, mwitangire umurimo aho muri hose kandi muhe abaturage neza serivisi bakeneye, Mucunge neza umutungo wa Leta, ntimugatume ibidafututse bibanyura imbere ngo bikomeze hejuru.
... Ndabasaba guha ababagana bose serivisi nziza, kandi mukanabitoza abo muyobora bose, Serivisi nziza zihutusha iterambere, kandi u Rwanda rwiyemeje ko nyuma ya EDPRSII, serivisi nziza zizaba zitangwa ku hejuru ya 85%"
Iri Torero ryatangiye kuwa 18 Ugushyingo 2016, ryari rigamije kubaka indangagaciro z’umuco nyarwanda muri aba bayobozi baryitabiriye no kubongerera ubumenyingiro bwo kuyobora.
Yanditswe na Ubwanditsi/MUHABURA.rw


text:
Uyu muhanzi w’imyaka 28 y’amavuko amaze kuba ikirangirire ku Isi abikesha zimwe mu ndirimbo ze zakunzwe cyane nka “Hello”, “When We Were Young”, “Send My Love” n’izindi zitandukanye. Yatangiye kuririmba muri 2006, amenyekana ku rwego rw’Isi muri 2011 ubwo yasohoraga album ye ya kabiri iriho indirimbo zatumye yigarurira abafana nka “Someone Like You” n’izindi.
Kugeza ubu Adele ni umwe mu bahanzi bubashywe cyane mu Bwongereza aho akomoka ndetse no ku Isi muri rusange. Umuvugizi w’uyu muririmbyi yabwiye ikinyamakuru The Sun ko amaze iminsi atekereza kuba yatangira akazi k’ubwarimu ku ishuri yizeho, agasangiza ubumenyi yahakuye barumuna be bahiga muri iki gihe.
Ati “Adele yishimira cyane urwego rwiza amaze kugeraho kandi amaze iminsi avuga cyane ku buryo yatangiye mu bitaramo agenda akora.”
“Iyo avuga uburyo abarimu bahinduye intekerezo ze, agaruka cyane ku buryo batumye atekereza cyane uko yakwiyigisha we ubwe [...] Narangiza urugendo rw’ibitaramo afite, azashimishwa no kwigisha.”
Adele akunze cyane kugaruka ku mwarimu witwa Tony Castro wayoboraga amasomo y’umuziki ku ishuri rya Brit School yizeho, amufata nk’umuntu w’icyitegererezo watumye amenya icyo yashakaga kugeraho kuko ngo “yatumaga abanyeshuri yigisha biyandikira indirimbo zabo ku giti cyabo”.
Adele yahawe impamyabumenyi muri iri shuri ryisumbuye ryo mu Bwongereza muri 2006 ari nacyo gihe yahise atangirira gukora umuziki. Yiganye n’abandi bahanzi bakomeye mu Bwongereza barimo Jessie J. na Leona Lewis.
Muri iki gihe Adele akomeje no kugarukwaho cyane mu itangazamakuru bitewe n’amagambo aherutse gutangaza ahishura ko ateganya kongera kubyara undi mwana mu gihe mu minsi ishize yavugaga ko yagowe cyane no kumenya kwita ku mfura ye bigatuma atekereza ku bijyanye no kutongera kubyara.
Adele afite umwana umwe witwa Angelo James yabyaranye n’umukunzi we witwa Simon Konecki, aba bombi batangiye gukundana muri 2011, hari amakuru avuga ko baba bararushinze mu buryo bw’ibanga mu ntangiriro z’uyu mwaka wa 2016.


text:
Abaroma 15:30 "Nuko ndabinginga bene Data, ku bw’Umwami wacu Yesu Kristo, no ku bw’urukundo ruva ku Mwuka, ngo mushishikarane nanjye kunsabira Imana".
Efeso 6:19 "Kandi nanjye munsabire mpabwe kuvuga nshize amanga uko mbumbuye akanwa, kugira ngo menyeshe abantu ubwiru bw’ubutumwa bwiza".
Maze iminsi numva ibintu byinshi bivuga nabi abakozi b’Imana haba mu makuru cyangwa mu magambo abantu babwirana cyangwa bongorerana.
Ibi byanteye gutekereza cyane ku gukomera kw’inshingano bafite n’uburyo buri wese atazishoboza. Mu gukomeza kwibaza no kugenzura abo nzi mpura nabo kenshi, nibajije niba abakristo badafite uruhare runini mu bibazo abashumba bahura nabyo.
Maze gusoma aya magambo Pawulo yanditse nasanze Itorero ryaribagiwe inshigano ikomeye yo gusengera abashumba.
Kimwe mu bibazo nibajije ni igikurikira: Waba uzi ko ugomba gusengera umushumba wawe? Niba ari yego, ujya ubikora?
Kuwa kane nzabaha zimwe mu mpamvu zituma tugomba gusengera abashumba dushishikaye.
Iyi nyigisho nzayigarukaho!
Fidèle Masengo, Umushumba Foursquare Gospel Church Kimironko masengof@yahoo.fr


text:
Gusubira ku biyobyabwenge kubavuye Iwawa n’ikosa ry’Uturere
Abavuye Iwawa bashyizwe muri Koperative United for Development Cooperative Ubuyobozi bw’uturere butungwa intoki kuba hari abana bavanwa Iwawa bakongera gusubira mu biyobyabwenge kandi dufitanye amasezerano More...
Ruhango: Nubwo bamaze kwibohora barasabwa kugira umuco wo gukunda igihugu
Urubyiruko rwitabiriye umunsi wo kwiboza Ubuyobozi bw’akarere ka Ruhango burashima cyane uburyo abatuye aka karere nabo bamaze kwibohora, ariko nanone ngo bagomba kugira umuco wo gukunda igihugu cyabo bakanabigaragariza More...
Nyanza: Mu birori by’umunsi wo kwibohora basabwe kongera ubushake bwo kugera kuri byinshi byiza
Mu birori ngarukamwaka byizihijweho umunsi wo kwibohora ku nshuro ya 19 mu Rwanda byabaye tariki 4/07/2013 ku rwego rw’akarere ka Nyanza basabwe n’umuyobozi w’Intara y’Amajyepfo ko bakongera More...
Nyamagabe: Abaturage bararata ibyiza bagezeho nyuma y’uko u Rwanda rwibohoye.
Kuri uyu wa kane tariki ya 04/07/2013, mu karere ka Nyamagabe habereye umuhango wo kwizihiza isabukuru y’imyaka 19 u Rwanda rwibohoye maze ingabo zari iza FPR-Inkotanyi zigahagarika jenoside yakorerwaga More...
Rubona: Barishimira ibyo bamaze kugeraho mu myaka 19 yo kwibohora
Ruboneza Ambroise Umuyobozi w’Akarere ka Gatsibo Tariki ya 4 Nyakanga buri mwaka ni umunsi u Rwanda n’abanyarwanda bibuka ubwo FPR-inkotanyi yabohoraga igihugu, uyu munsi bikaba byari bibaye ku nshuro More...
Gakenke: Abaturage bizihije umunsi wo kwibohora bishimira ibikorwa by’iterambere Leta y’ubumwe yabagejejeho
Abaturage ba Mataba barishimira iterambere bagezeho. Abaturage bo mu midugudu ya Gatovu na Munini mu Kagali ka Gikombe ho mu Murenge wa Mataba bari kumwe n’abayobozi batandukanye bizihije umunsi wo kwibohora More...


text:
GASABO: UMUSHUMBA MUSHYA WA ADEPR ITORERO RY’AKARERE KA GASABO YAKOZE URUGENDO RWA MBERE ASURA AMAPARUWASE 19!
Kuri uyu wa gatanu tariki 25/04/2014, Umushumba mushya wa ADEPR Itorero ry’Akarere ka Gasabo Rev Pasteur KABOYI NDATABAYE Hagayo, yatangiye ingendo zo gusura amaparuwase 19 agize iryo torero.
Ifoto y’urwibutso n’abayobozi bose, Umushumba hagati inyuma
Uruzinduko rwa mbere yarukoreye muri Paruwase ya Butare, aherekejwe na bamwe bo mu bayobozi b’Itorero ry’Akarere ka Gasabo.
Igiterane cyo kwakira uwo mukozi w’Imana muri Paruwase Butare , cyabereye ku mudugudu wa Bumbogo, kitabiriwe n’abayobozi, Abakristo ndetse n’amakorari yafatanyije n’umuhanzi MUGABO Venuste basusurukije icyo giterane.
Uwo munsi waranzwe n’ibyishimo n’umunezero ku bari bacyitabiriye kandi n’Umushumba w’Itorero ry’Akarere yanejejwe cyane n’uko akandagije ibirenge bye ahantu umubyeyi we watabarutse, nyakwigendera Rev Pasteur RWIZIBURA Zaburoni yakunze kuza kuvuga ubutumwa.
Umushumba yakomeje yigisha Ijambo ry’Imana, asoma Yosuwa 14:13-17 No mu Abagalatiya 2:20, rifite umutwe witwa “KOMATANA N’UWITEKA”. Yagarutse cyane ku ntwari zo kwizera zaranzwe no komatana n’Uwiteka zikora ibikomeye, uwitwa Henoki we aza no kwimurirwa mu ijuru adapfuye.
Yavuze kuri Kalebu wakoranye bya hafi na Yosuwa mu kurwana intambara igihe Abisiraheri bavaga mu Egiputa bajya i Kanani mu gihugu cy’isezerano, bagera ikanani Yasuwa agatanga imigabane ariko akibagirwa Kalebu, ariko aho abyibukiye amuha umugabane i Heburoni hitwaga Kiriyataruba hari hatuye umunaki ukomemeye witwa Aruba.
Ni cyo cyatumwe haba gakondo ya Kalebu kuko yomatanye n’Uwiteka Imana y’Abisiraheri. Asoza inyigisho asengera umukumbi Imana yamuragije kandi awusabira imbaraga ngo ushobozwe komatana n’Uwiteka.
Mu ijambo rye Umushumba w’Itorero ry’Akarere ka Gasabo yatangarije abantu akomeje gukora ingendo azenguruka asura amaparuwase yose ari kumwe n’umuhanzi MUGABO Venuste, anakangurira Itorero kurangwa n’urukundo hamwe no kuba hafi abacitse ku icumu rya Jenoside yakorewe Abatusi mu 1994.
MUTESA Epimaque